text:
Ditsela Tsa go Bona Boitumelo mo Lelapeng
Kafa o ka Atlegang ka Gone mo Ngwageng wa Ntlha wa Lenyalo
Monna a re: “Ke gakgamaditswe ke gore nna le mosadi wa me re farologane fela thata! Ka sekai, ke rata go tsoga phakela, mme ene o rata go itisa go fitlha e nna bosigo thata. Ga ke tlhaloganye tsela e a fetofetogang ka yone mo maikutlong! Se sengwe gape—fa ke apaya, o ntshwayatshwaya diphoso, segolobogolo tsela e ke phimolang diatla tsa me ka yone ka letsela la dijana.”
Mosadi a re: “Monna wa me ga a bue thata. Mme ke tlwaetse lelapa la gaetsho. Ba bua thata, segolobogolo ka nako ya dijo. Mme fa monna wa me a apaya, o dirisa letsela le le lengwe go phimola dijana le diatla tsa gagwe! Seo se a nkgopisa! Ke ka ntlha yang fa go le thata jaana go tlhaloganya banna? Batho ba kgona jang go dira gore lenyalo le atlege?”
FA E le gore o sa tswa go tsena mo lenyalong, a o ile wa lebana le dikgwetlho tse di tshwanang? A go lebega ka tshoganyetso fela molekane wa gago a na le diphoso le makoa tse di neng di seo fa lo ne lo ratana? O ka fokotsa jang boima jwa “mathata a letsatsi le letsatsi a banyalani ba tla nnang le one”?—1 Bakorintha 7:28, Today’s English Version.
Sa ntlha, o se ka wa akanya gore ka gonne lo nyalane, wena le molekane wa gago lo setse lo itse botshelo jwa lenyalo. Gongwe o ka tswa o nnile le dinonofo dingwe fa o ise o tsene mo lenyalong, mme o ka tswa o di tokafaditse fa lo ntse lo ratana. Le fa go ntse jalo, lenyalo le tlile go leka dinonofo tseo ka ditsela tse dingwe tse disha mme o ka nna wa tshwanelwa ke go nna le dinonofo tse dingwe tse disha. A o tla dira diphoso? Ee, o tla di dira. A o tla nna le dinonofo tse o di tlhokang? Ee!
Tsela e e molemo ya go tokafatsa tiro epe fela e o e dirang ke gore o kopane le motho yo o e itseng sentle mme o dirise kgakololo e a tla e go nayang. Motho yo o itseng lenyalo go gaisa batho botlhe ke Jehofa Modimo. Mo godimo ga moo, ke Ene a re bopileng re na le keletso ya go tsena mo lenyalong. (Genesise 2:22-24) Ela tlhoko kafa Lefoko la gagwe e leng Baebele, le ka go thusang ka gone go fenya dikgwetlho le go nna le dinonofo tse di tlhokegang gore lenyalo la gago le atlege le morago ga ngwaga wa ntlha.
NONOFO 1. ITHUTENG GO BUISANA
Go ka nna le dikgwetlho dife?
Keiji, * monna yo o nyetseng yo o nnang kwa Japane, ka dinako tse dingwe o lebala gore ditshwetso tse a di dirang di ama molekane wa gagwe. A re: “Fa re lalediwa, ke a tle ke dumele ke ise ke bue le mosadi wa me. Moragonyana ke bo ke lemoga gore ga a kitla a kgona go nna teng.” Allen, monna yo o nyetseng wa kwa Australia, a re: “Ke ne ke akanya gore monna ga a tshwanela go bolelela mosadi wa gagwe ka ditshwetso tse di tshwanetseng go dirwa.” Ka ntlha ya tsela eno e a godileng ka yone o ne a lebana le mathata. Go ne go ntse fela jalo le ka Dianne, yo o nnang kwa Boritane. A re: “Ke ne ke tlwaetse go kopa kgakololo kwa lapeng. Ka jalo, ke ne ke bua le bone pele ke dira ditshwetso mme e seng le monna wa me.”
Tharabololo ke eng?
Gakologelwa gore Jehofa Modimo o leba banyalani e le “nama e le nngwe.” (Mathaio 19:3-6) Mo go ene, ga go na kamano e e botlhokwa go na le e monna le mosadi ba nang le yone! Go dira gore kamano eo e nne e nonofile, go buisana ka tsela e e molemo go botlhokwa.
Monna le mosadi ba ka ithuta go le gontsi ka go sekaseka tsela e Jehofa Modimo a neng a buisana le Aborahame ka yone. Ka sekai, tsweetswee bala puisano ya bone e e mo go Genesise 18:17-33. Ela tlhoko gore Modimo o ne a tlotla Aborahame ka ditsela di le tharo. (1) Jehofa o ne a tlhalosa se a neng a ikaeletse go se dira. (2) O ne a reetsa fa Aborahame a tlhalosa tsela e a lebang dilo ka yone. (3) Go ya kafa go kgonegang ka teng, Jehofa o ne a fetola se a neng a tla se dira gore Aborahame a bone se a neng a se kopa. O ka dira se se tshwanang jang fa o buisana le molekane wa gago?
LEKA SENO: Fa lo tlotla ka dikgang tse di tla amang molekane wa gago, (1) tlhalosa kafa o ka ratang go dira dilo ka teng, mme o ntshe kakantsho ka se o se akanyang, e seng go mmolelela tshwetso e o setseng o e dirile mme o batla gore a e latele; (2) kopa molekane wa gago gore a tlhalose kafa a ikutlwang ka teng kgotsa se a se akanyang mme o itse gore a ka leba dilo ka tsela e e farologaneng; mme (3) ‘a go nna tekatekano ga gago go itsiwe’ ka gore o dire se molekane wa gago a se batlang fa go kgonega.—Bafilipi 4:5.
NONOFO 2. ITHUTE GO AKANYETSA MOLEKANE WA GAGO
Go ka nna le dikgwetlho dife?
Go ikaegile ka gore o godisitswe jang le setso sa lona, o ka tswa o tlwaetse go gatelela se o se akanyang e bile o sa akanyetse batho ba bangwe. Ka sekai, Liam yo o nnang kwa Yuropa, a re: “Kwa lefelong le ke tswang kwa go lone, batho ga ba akanyetsane. Tsela e ke buang ka yone ke phatloga fela fa ke batla sengwe, gantsi e ne e kgopisa mosadi wa me. Ke ne ka tshwanelwa ke go ithuta go nna bonolo.”
Tharabololo ke eng?
O se ka wa akanya gore molekane wa gago o batla gore o bue le ene ka tsela e o tlwaetseng go bua ka yone. (Bafilipi 2:3, 4) Kgakololo e moaposetoloi Paulo a neng a e naya morongwa mongwe e ka thusa le batho ba ba sa tswang go nyalana. O ne a kwala jaana: “Motlhanka wa Morena ga a tlhoke go lwa, mme o tlhoka go nna bonolo.” Mo Segerikeng sa ntlhantlha, lefoko le le ranotsweng e le “bonolo” gape le ka kaya “go akanyetsa.” (2 Timotheo 2:24) Go akanyetsa ke bokgoni jwa go lemoga botlhokwa jwa go nna kelotlhoko mo maemong mangwe le go rarabolola kgang ka bopelonomi, o sa kgopise ope.
LEKA SENO: Fa molekane wa gago a go kgopisitse, go na le go akanya o bua le ene, akanya o bua le tsala e e molemo kgotsa mothapi wa gago. A o ne o tla bua ka bogale kgotsa o ne o tla akanyetsa se o tla se buang? Jaanong akanya ka mabaka a go bo molekane wa gago a tshwanelwa ke gore o buisane le ene ka tlotlo e bile o mo akanyetse go gaisa tsala kgotsa mothapi wa gago.—Bakolosa 4:6.
NONOFO 3. ITHUTE GO TLWAELA BOIKARABELO JWA GAGO JO BOSHA
Go ka nna le dikgwetlho dife?
Kwa tshimologong monna a ka nna a dirisa botlhogo jwa gagwe ka tsela e e tla utlwisang mosadi wa gagwe botlhoko kgotsa mosadi a ka tswa a sa tlwaela go ntsha dikakantsho ka tsela e e molemo. Ka sekai, Antonio, monna yo o nyetseng yo o nnang kwa Italy, a re: “Ka metlha rre o ne a sa buisane le mmè fa a dira ditshwetso tsa lelapa. Ka jalo, la ntlha ke ne ke laola lelapa la me jaaka e kete ke kgosi.” Debbie, mosadi yo o nyetsweng yo o nnang kwa Canada, a re: “Ke ne ke batla gore monna wa me a nne bothakga. Mme go lebega tsela e ke neng ke bua le ene ka yone e ne ya dira gore a nne tlhogoethata le go feta.”
Tharabololo ke eng?
Banna bangwe ba ba nyetseng ga ba tlhaloganye se Baebele e se buang fa e re basadi ba ikobele banna le fa e re bana ba ikobele batsadi. (Bakolosa 3:20; 1 Petere 3:1) Le fa go ntse jalo, Baebele ya re monna “o tla ngaparela mosadi wa gagwe, mme bobedi jono bo tla nna nama e le nngwe”; mme ga e bue se se tshwanang ka bana le batsadi. (Mathaio 19:5) Jehofa o tlhalosa mosadi e le motlatsi kgotsa mothusi wa monna wa gagwe. (Genesise 2:18) Ga a ise a ko a re ngwana ke motlatsi kgotsa mothusi wa motsadi. O akanyang—fa monna a tshwara mosadi wa gagwe jaaka ngwana, a o tlotla thulaganyo ya lenyalo?
Tota e bile Lefoko la Modimo le go kgothaletsa gore o tshware mosadi wa gago ka tsela e e tshwanang le e Jesu a tshwarang phuthego ya Bokeresete ka yone. O ka dira gore go nne motlhofo gore mosadi wa gago a go tseye o le tlhogo ya gagwe fa (1) o sa lebelele gore a se ka a dira diphoso fa a ntse a go ikobela (2) o mo rata jaaka mmele wa gago, le fa go ka nna le mathata.—Baefeso 5:25-29.
Ke eng se se ka thusang mosadi?
Amogela gore jaanong monna wa gago ke tlhogo e e tlhomilweng ke Modimo. (1 Bakorintha 11:3) Fa o tlotla monna wa gago, o tlotla Modimo. Fa o sa ikobele botlhogo jwa gagwe, ga o bontshe fela kafa o ikutlwang ka gone ka monna wa gago mme o bontsha le kafa o ikutlwang ka gone ka Modimo le se a batlang gore o se dire.—Bakolosa 3:18.
Fa lo rarabolola mathata a magolo, ithute go tlhasela bothata—e seng botho jwa monna wa gago. Ka sekai, Kgosigadi Esethere o ne a batla gore monna wa gagwe e bong Kgosi Ahasueruse, a baakanye tshiamololo e e neng e dirwa. Go na le go tlhasela monna wa gagwe, o ne a tlhalosa ka tsela e e botlhale kafa a ikutlwang ka gone. Monna wa gagwe o ne a amogela kakantsho ya gagwe mme kgabagare a dira se se siameng. (Esethere 7:1-4; 8:3-8) Monna wa gago a ka nna a ithuta go go rata thata fa (1) o mo naya sebaka sa go diragatsa boikarabelo jwa gagwe jo bosha e le tlhogo ya lelapa (2) o mo tlotla, le fa a dira diphoso.—Baefeso 5:33.
LEKA SENO: Go na le go akanya ka dilo tse molekane wa gago a tshwanetseng go di fetola, nna o akantse ka dilo tse wena o tshwanetseng go di fetola. Banna ba ba nyetseng: Fa o kgopisitse mosadi wa gago ka tsela e o dirisang botlhogo jwa gago ka yone kgotsa o sa kgone go bo dirisa sentle, mmotse gore o ka tokafatsa jang, mme o kwale dikakantsho tseo. Basadi ba ba nyetsweng: Fa monna wa gago a re ga o mo tlotle, mmotse gore o ka tokafatsa jang mme o kwale dikakantsho tseo.
Nna Tekatekano Mo go Se o Se Lebeletseng
Go ithuta kafa o ka dirang ka gone gore lo itumele le go nna tekatekano mo lenyalong go tshwana le go ithuta go kgweetsa baesekele. O lebeletse gore o ka wa fa o ntse o ithuta go kgweetsa baesekele. Ka tsela e e tshwanang, o tshwanetse go lebelela gore o tla dira diphoso tse di tlhabisang ditlhong fa o ntse o nna le maitemogelo mo lenyalong.
O se ka wa tsaya sengwe le sengwe se le masisi. Tsaya dilo tse di tshwenyang molekane wa gago di le masisi, mme o ithute go itshega fa o dira diphoso. Batla ditsela tsa go itumedisa molekane wa gago mo ngwageng wa ntlha lo nyalane. (Duteronome 24:5) Mo godimo ga moo, letlang gore Lefoko la Modimo le lo kaele. Fa lo dira jalo, lenyalo la lona lo tla tswelela lo nonofile.
^ ser. 9 Maina mangwe a fetotswe.
IPOTSE JAANA . . .
A ke bolelela molekane wa me sengwe le sengwe kgotsa ke bona go le molemo gore ke bue le batho ba bangwe?
Ke eng se ke se dirileng mo diureng di le 24 se se bontshang gore ke rata molekane wa me e bile ke a mo tlotla?


c: text/html

text:
Go Fitlhelela Dipelo Tsa ba Losika ba e Seng Basupi
JESU KERESETE o ne a re: “Ya gae kwa go ba losika lwa gago, mme o ba begele dilo tsotlhe tse Jehofa a di go diretseng le kafa a neng a go utlwela botlhoko ka gone.” Ka nako eo, a ka tswa a ne a le kwa Gadara e e kwa borwabotlhaba jwa Lewatle la Galalea fa a ne a bua le monna yo o neng a batla go nna molatedi wa gagwe. Mafoko ao a ga Jesu a bontsha gore o ne a tlhaloganya mokgwa o gantsi batho ba nang le one—keletso ya go bolelela ba masika a bone dilo dingwe tse di ba kgatlhileng.—Mar. 5:19.
Gompieno le gone re sa ntse re bona mokgwa oo, le fa mo ditsong tse dingwe o bonala thata go feta mo go tse dingwe. Ka jalo, fa motho a simolola go nna moobamedi wa Modimo wa boammaaruri e bong Jehofa, gantsi o batla go bolelela ba masika dilo tse disha tse a ithutileng tsone. Mme gone, o tshwanetse go dira seno jang? A ka kgona jang go fitlhelela dipelo tsa ba masika ba ba leng mo bodumeding jo bo farologaneng le jwa gagwe—kgotsa ba ba seng mo tumelong epe? Baebele e re naya kgakololo e e siameng le e e utlwalang.
“RE BONE MESIA”
Mo lekgolong la ntlha la dingwaga, Anderea e ne e le mongwe wa batho ba ntlha ba ba neng ba lemoga gore Jesu ke Mesia. Mme ke mang wa ntlha yo o neng a mmolelela se a se lemogileng? “Sa ntlha yono [Anderea] a bona morwarraagwe, e bong Simone mme a mo raya a re: ‘Re bone Mesia’ (mo, fa go ranolwa, go rayang, Keresete).” Anderea o ne a isa Petere kwa go Jesu, mme ka go dira jalo a naya Petere tshono ya go nna mongwe wa barutwa ba ga Jesu.—Joh. 1:35-42.
Mo e ka nnang dingwaga di le thataro moragonyana fa Petere a ne a nna kwa Jopa, o ne a kopiwa gore a ye kwa bokone kwa Kaesarea go etela ntlo ya ga Korenelio, yo e neng e le motlhankedi wa masole. Petere o ne a fitlhela go kokoane bomang mo ntlong eo? “Ee, Korenelio o ne a . . . lebeletse [Petere le ba a neng a tsamaya le bone] e bile o ne a phuthile ba losika lwa gagwe le ditsala tse a atamalaneng thata le tsone.” Ka jalo, Korenelio o ne a naya ba masika a gagwe tshono ya gore ba reetse Petere le gore ba dire tshwetso malebana le se ba se utlwileng.—Dit. 10:22-33.
Re ka ithuta eng malebana le kafa Anderea le Korenelio ba neng ba tshwara ba masika a bone ka gone?
Anderea le Korenelio ba ne ba tsaya kgato. Anderea ke ene a neng a itsise Petere mo go Jesu, mme Korenelio o ne a dira dithulaganyo tsa gore ba masika a gagwe ba ye go utlwa se Petere a neng a se bua. Mme gone, Anderea le Korenelio ga ba a ka ba pateletsa ba masika a bone kgotsa ba leka go ba tsietsa gore e nne balatedi ba ga Keresete. A go na le se o se ithutang mo go seo? Le rona re tshwanetse go dira jalo. Re ka kgona go bolelela ba masika a rona sengwe se re ithutileng sone le go ba bulela ditsela tsa gore ba ithute boammaaruri jwa Baebele kgotsa gore ba kopane le badumedimmogo le rona. Le fa go ntse jalo, re a itse gore ba na le kgololesego ya go itlhophela mme re tlotla seo e bile ga re batle go ba tsenya letsatsi. Go bona kafa re ka thusang ba masika a rona ka teng, ela tlhoko sekai sa ga Jürgen le Petra, banyalani bangwe ba kwa Jeremane.
Petra o ne a ithuta Baebele le Basupi ba ga Jehofa, mme fa nako e ntse e ya o ne a kolobediwa. Monna wa gagwe e bong Jürgen, e ne e le molaodi wa masole. Kwa tshimologong, Jürgen o ne a sa itumelele tshwetso ya mosadi wa gagwe. Mme fa nako e ntse e ya, o ne a lemoga gore Basupi ba ruta boammaaruri jo bo tswang mo Baebeleng. Le ene o ne a ineela mo go Jehofa, mme gompieno ke mogolwane mo phuthegong ya lefelo la bone. O re naya kgakololo efe malebana le go fitlhelela dipelo tsa ba masika a rona ba e seng Basupi?
Jürgen a re: “Ga re a tshwanela go pateletsa ba masika a rona go amogela se re ba bolelelang sone le go ba bolelela dilo tse dintsintsi tsa semoya. Seo se ka dira gore ba se ka ba batla go re reetsa gotlhelele. Fa nako e ntse e ya, go ka nna molemo gore nako le nako re ba bolelele go le gonnye fela. Gape go ka nna mosola go kopanya ba masika a rona le bakaulengwe ba ba mo dingwageng tsa bone le ba ba kgatlhegelang dilo tse di tshwanang le tsa bone. Seo se ka dira gore go nne motlhofo go ba thusa.”
Moaposetoloi Petere le ba masika a ga Korenelio ba ne ba amogela molaetsa wa Baebele ka bonako. Batho bangwe mo lekgolong la ntlha la dingwaga ba ba neng ba utlwa boammaaruri, ba ne ba tlhoka nako e ntsinyana gore ba dire tshwetso.
GO TWENG KA BOMORWARAAGWE JESU?
Bangwe ba masika a ga Jesu ba ne ba bontsha tumelo mo go ene ka nako ya bodiredi jwa gagwe. Ka sekai, go bonala moaposetoloi Jakobe le Johane e ne e le bontsalaagwe Jesu mme mmaabone e bong Salome, e ne e le morwadiarraagwe mmaagwe Jesu. E ka tswa e ne e le mongwe wa “basadi ba bangwe ba le bantsi, ba ba neng ba . . . direla [Jesu le baaposetoloi] ka dilo tsa bone.”—Luke 8:1-3.
Le fa go ntse jalo, bangwe ba masika a ga Jesu ga ba a ka ba bontsha tumelo ka bonako. Ka sekai, nako nngwe fa Jesu a sena go fetsa ngwaga a kolobeditswe, boidiidi bo ne jwa phuthega mo ntlong go mo reetsa. “E rile ba losika lwa gagwe ba utlwalela ka gone, ba tswa ba ya go mo tshwara, gonne ba ne ba re: ‘O latlhegetswe ke tlhaloganyo.’” Nako nngwe morago ga foo, fa bomorwarraagwe Jesu ba mmotsa gore o ya kae, ga a ka a ba araba ka tlhamalalo. Ka ntlha yang? Ka gonne “totatota, bomorwarraagwe ba ne ba sa supe tumelo mo go ene.”—Mar. 3:21; Joh. 7:5.
Re ithuta eng kafa Jesu a neng a dirisana ka gone le ba masika a gagwe? Ga a ka a kgopisega fa bangwe ba ne ba re o latlhegetswe ke tlhaloganyo. Tota le fa a sena go bolawa le go tsosiwa, Jesu o ne a kgothatsa ba masika a gagwe fa a ne a iponatsa mo go morwarraagwe e bong Jakobe. Seno ga se a ka sa thusa Jakobe fela gore a tlhatswege pelo gore ruri Jesu e ne e le Mesia mme se ne sa thusa le bomorwarraagwe Jesu ba bangwe. Ke gone ka moo, go ka diregang gore ba ne ba amogela moya o o boitshepo fa ba ne ba na le baaposetoloi le batho ba bangwe kwa phaposing e e kwa godimo kwa Jerusalema. Fa nako e ntse e ya, Jakobe le Juda yo le ene e neng e le morwarraagwe Jesu, ba ne ba itumelela ditshiamelo tse di molemo.—Dit. 1:12-14; 2:1-4; 1 Bakor. 15:7.
BA BANGWE BA TLHOKA NAKO E NTSI
Fela jaaka mo lekgolong la ntlha la dingwaga, gompieno bangwe ba masika ba tlhoka nako e ntsi pele ga ba ka amogela boammaaruri. Ka sekai, akanya ka Roswitha yo e neng e le modumedi yo o tlhoafetseng wa kereke ya Katoliki ya Roma, fa monna wa gagwe a kolobediwa go nna mongwe wa Basupi ba ga Jehofa ka 1978. E re ka Roswitha a ne a tlhoafetse mo tumelong ya gagwe, kwa tshimologong o ne a ganetsa monna wa gagwe. Le fa go ntse jalo, fa dingwaga di ntse di ya, o ne a fokotsa go nna kgatlhanong le monna wa gagwe mme a lemoga gore Basupi ba ruta boammaaruri. Le ene o ne a kolobediwa ka 2003. Ke eng se se dirileng gore a fetoge? Go na le gore monna wa gagwe a kgopisiwe ke go bo a ne a mo ganetsa, o ne a mo naya ditshono tsa gore a fetole mogopolo. Roswitha o re naya kgakololo efe? “Fa motho a le pelotelele a ka fitlhelela dilo di le dintsi.”
Monika o ne a kolobediwa ka 1974, mme bomorwaawe ba babedi e ne ya nna Basupi mo e ka nnang dingwaga di le lesome moragonyana. Le fa monna wa gagwe e bong Hans a ne a sa ba ganetse, o ne a kolobediwa ka 2006, morago ga dingwaga di le dintsi. E re ka lelapa leno le na le maitemogelo, le re naya kgakololo efe? “Nna o ikanyega mo go Jehofa, mme o se ka wa dira sepe se se kgatlhanong le tumelo ya gago.” Gone ke boammaaruri gore go ne go le botlhokwa gore ba nne ba tlhomamisetsa Hans gore ba a mo rata. Mme ga ba a ka ba mo tlhoboga gore kgabagare o tla amogela boammaaruri.
GO LAPOLOSIWA KE METSI A BOAMMAARURI
Nako nngwe Jesu o ne a tlhalosa gore molaetsa wa boammaaruri o tshwana le metsi a a nayang botshelo jo bo sa khutleng. (Joh. 4:13, 14) Re batla gore ba masika a rona ba lapolosiwe ke go nwa metsi a a tsiditsana a a phepa a boammaaruri. Ga go pelaelo gore ga re batle gore ba kgamiwe ka gonne re ba pateleditse gore ba nwe metsi a mantsi ka bonako. Gore a ba tla lapologa kgotsa ba tla kgamiwa go ikaegile ka gore re ba tlhalosetsa boammaaruri jang. Baebele ya re, “pelo ya mosiami e a tlhatlhanya gore e tle e arabe” le gore “pelo ya yo o botlhale e dira gore molomo wa gagwe o bontshe temogo, mme e tsenya tlhotlheletso mo dipounameng tsa gagwe.” Re ka dirisa jang kgakololo eno?—Dia. 15:28; 16:23.
Mosadi a ka nna a batla go tlhalosetsa monna wa gagwe se a se dumelang. Fa a ‘tlhatlhanya gore a arabe,’ o tla tlhopha mafoko a gagwe ka kelotlhoko mme a ka se itlhaganelele go bua. Ga a tshwanela go bonala e kete o na le maikutlo a go ipona tshiamo kgotsa gore o botoka. Mafoko a gagwe a a a akanyeditseng sentle a ka lapolosa le go dira gore go nne le kagiso. Ke nako efe e monna wa gagwe a iketlileng ka yone e bile a atamelesega motlhofo? Ke dilo dife tse a ratang go bua kgotsa go bala ka tsone? A o kgatlhegela saense, dipolotiki kgotsa metshameko? A ka dira jang gore a kgatlhegele Baebele mme a ntse a tlotla maikutlo a gagwe le kafa a lebang dilo ka gone? Go akanya ka dipotso tseno go tla mo thusa gore a bue le go dira dilo ka temogo.
Go fitlhelela dipelo tsa ba lelapa ba ba iseng ba nne Basupi ga go kaye fela go nna re ba bolelela se re se dumelang. Se re se buang se tshwanetse go tsamaisana le boitshwaro jwa rona jo bo siameng.
BOITSHWARO JO BO SIAMENG
Jürgen, yo go builweng ka ene pelenyana a re: “Tswelela o dirisa melaometheo ya Baebele mo botshelong jwa gago letsatsi le letsatsi. Ke tsela e e molemo ya go dira gore wa losika a ele tlhoko kafa o farologaneng le ene ka teng le fa gone a sa dumele seo.” Hans, yo o ileng a kolobediwa mo e ka nnang dingwaga di le 30 morago ga mosadi wa gagwe, o dumalana le seo. A re: “Go botlhokwa gore Mokeresete a nne le boitshwaro jo bo siameng gore wa losika a kgone go bona kafa boammaaruri bo amang botshelo jwa gagwe ka teng.” Ba masika a rona ba tshwanetse go bona gore tumelo ya rona e dira gore re farologane le bone, ka tsela e e molemo e seng e e sa siamang.
Moaposetoloi Petere o ne a naya basadi ba banna ba bone e seng Bakeresete kgakololo eno: “Nnang mo taolong ya banna ba lona, e le gore, fa bangwe ba sa utlwe lefoko, ba gapiwe kwantle ga lefoko ka boitshwaro jwa basadi ba bone, ka ntlha ya go bo ba nnile basupi ba ba boneng ka matlho ba boitshwaro jwa lona jo bo itshekileng mmogo le tlotlo e e boteng. Mme a mokgabo wa lona e se ka ya nna wa go loga moriri loetse kafa ntle le wa go rwala mekgabiso ya gouta kgotsa wa go apara diaparo tsa kafa ntle, mme a e nne motho wa sephiri wa pelo yo o apereng diaparo tse di sa senyegeng tsa moya o o didimetseng le o o bonolo, tse e leng tsa botlhokwa jo bogolo mo matlhong a Modimo.”—1 Pet. 3:1-4.
Petere o ne a kwala gore monna a ka tlhotlhelediwa ke tsela e e molemo e mosadi wa gagwe a itshwarang ka yone. Fa kgaitsadi mongwe e bong Christa, a akantse ka temana eo, o ntse a leka go ama pelo ya monna wa gagwe ka boitshwaro jwa gagwe fa a sa le a kolobediwa ka 1972. Le fa monna wa gagwe a ne a kile a ithuta le Basupi, ga a ise a amogele boammaaruri. O ne a nna gone kwa dipokanong tsa Bokeresete mme a dirisana sentle le ba ba mo phuthegong. Mme le bone ba a tlhaloganya gore o na le tshwanelo ya go itirela ditshwetso. Christa o leka jang go fitlhelela pelo ya gagwe?
A re: “Ke ikemiseditse go tswelela ke dira se Jehofa a batlang gore ke se dire. Mme gape ke leka go gapa monna wa me ‘kwantle ga lefoko,’ ka boitshwaro jwa me jo bo siameng. Ke dira sotlhe se nka se kgonang go dirisana le ene, fa fela seo se se kgatlhanong le melaometheo ya Baebele. Mme ke a tlhaloganya gore o na le tshwanelo ya go itlhophela mme ke tlogelela dilo mo go Jehofa.”
Tsela e Christa a dirang dilo ka yone e bontsha botlhokwa jwa go fetofetoga le maemo. O tswelela a ikaga ka dilo tsa semoya, go akaretsa go nna gone ka metlha kwa dipokanong le go nna le seabe mo bodireding jwa Bokeresete. Le fa go ntse jalo, o tlhaloganya se monna wa gagwe a se tlhokang, a lemoga gore o tshwanetse go mmontsha lorato a bo a iphe nako le ene. Rotlhe ba re dirisanang le ba masika ba e seng Basupi, re tshwanetse go fetofetoga le maemo le go ba tlhaloganya. Baebele ya re: “Sengwe le sengwe se na le nako e se e tlhometsweng.” Seno se akaretsa nako e re e fetsang le ba malapa a rona, segolobogolo balekane ba rona ba ba seng mo tumelong ya rona. Go fetsa nako mmogo go dira gore le buisane. Maitemogelo a batho ba bangwe a bontsha gore go buisana sentle go dira gore batho ba se ka ba ikutlwa ba jewa ke bodutu, ba kgaphetswe kwa thoko kgotsa ba fufega.—Mor. 3:1.
O SE KA WA LATLHELA SEDITSE
Holger yo rraagwe a kolobeditsweng dingwaga di le 20 morago ga ba bangwe mo lelapeng, a re: “Go botlhokwa gore re bontshe mongwe mo lelapeng gore re a mo rata le gore re a mo rapelela.” Christa o tlhalosa gore ‘ga a kitla a itlhoboga gore monna wa gagwe o tla nna moobamedi wa ga Jehofa a bo a amogele boammaaruri.’ Ka metlha re tshwanetse go tshwara ba masika a rona ba e seng Basupi ka tsela e e molemo, re bontsha gore ga re a ba tlhoboga.
Mokgele wa rona ke gore re tswelele re na le kamano e e molemo le ba masika a rona mme re ba neye tshono ya go amogela boammaaruri le go fitlhelela dipelo tsa bone ka molaetsa wa Baebele. Mme mo dilong tsotlhe re tshwanetse go itshwara “ka bonolo le tlotlo e e boteng.”—1 Pet. 3:15.

robotstxt: allowed

filter: keep


text:
Ke Direng fa ke Tlhoile Sekolo?
Se o se tlhokang ke se
Go nna le boikutlo jo bo siameng ka go ithuta. Leka go akanya ka melemo ya go ithuta. Dirutwa dingwe di ka bonala di se botlhokwa go le kalo gone jaanong. Le fa go ntse jalo, dilo tse o ithutang tsone mo dirutweng tse di farologaneng di tla go thusa go itse dilo di le dintsi. Di tla go thusa go ‘
nna dilo tsotlhe mo bathong ba mefuta yotlhe,’ le go nna le bokgoni jwa go bua le batho ba maemo a a farologaneng. (1 Bakorintha 9:22) Mme le fa go ka nna jang di tla go thusa go tokafatsa bokgoni jwa gago jwa go akanya—bokgoni jo ruri bo tla go thusang fa nako e ntse e ya.
Go nna le boikutlo jo bo tshwanetseng ka morutabana wa gago. Fa o akanya gore morutabana wa gago o a lapisa, tlhoma mogopolo mo go se se rutiwang e seng mo mothong. Gakologelwa gore morutabana wa gago o tshwanetse a bo a ile a ruta ditlhopha tse dingwe dirutwa tsone tseo makgetlho a le masomesome kgotsa a le makgolokgolo. Ka jalo e ka nna kgwetlho mo go ene gore a nne a le matlhagatlhaga ka tsela e a neng a le ka yone kwa tshimologong fa a ruta serutwa seno.
Ntlha e e ka thusang: Kwala dintlha, kopa tshedimosetso e e oketsegileng ka tlotlo mme o bontshe gore o kgatlhegela serutwa seno. Matlhagatlhaga a a tshelanwa.
Leba bokgoni jwa gago ka tsela e e tshwanetseng. Sekolo se ka senola bokgoni jo o nang le jone mme o sa itse gore o na le jone. Paulo o ile a kwalela Timotheo jaana: ‘
Kgotletsa jaaka molelo mpho ya Modimo e e mo go wena.’ (2 Timotheo 1:6) Go bonala Timotheo a ne a abetswe mpho nngwe ya moya o o boitshepo. Mme “mpho” ya gagwe e ne e tshwanetse go tokafadiwa gore e se ka ya ija fela. Gone ke boammaaruri gore bokgoni jo o nang le jone mo dilong tsa sekolo ga bo tswe kwa Modimong ka tlhamalalo. Mme gone, o na le bokgoni jo bo sa tshwaneng le jwa ga ope. Sekolo se ka go thusa go lemoga dinonofo tse o neng o sa itse gore o na le tsone.


text:
Ronald Baipidi
Ronald Baipidi ke motshereganyi wa Botswana trade unionist. Baipidi e ne e le tautona wa lekgotla la Botswana Federation of Trade Unions, lekgotla le le tona mo Botswana, e sale ka ngwaga wa 1997. K ngwaga wa 2005, Baipidi o ne a kopana le ba lekgotla la Chinese trade unionists go tla g buisanya ka tirisano mmogo gareng ga makgotla a.
Mo bokopanong jwa baeteledipele ba makgotla kwa thuto puisanyong ya itsholelo mo papading gape le tse dingwe tse di amanang mo dikganyeng ka ngwaga 2007 Baipidi o ne a tshwantsha lekgotla la European Union Economic Partnership Agreements le lengwe la Scramble for Africa, a le baya molato a re ga le tlise ditlhabololo mo Aferika. O ne a tlhalosa gape gore ka molao moteo wa kgolo le ditshono tsa Aferika lefatshe la United States le ipeile mo mo go tshwaneng go godisa lefatshe le le tlhabologang.
Mo bokopanong jwa baeteledipele ba makgotla kwa thuto puisanyong ya itsholelo mo papading gape le tse dingwe tse di amanang mo dikganyeng ka ngwaga 2007 Baipidi o ne a tshwantsha lekgotla la European Union Economic Partnership Agreements le lengwe la Scramble for Africa, a le baya molato a re ga le tlise ditlhabololo mo Aferika. O ne a tlhalosa gape gore ka molao moteo wa kgolo le ditshono tsa Aferika lefatshe la United States le ipeile mo mo go tshwaneng go godisa lefatshe le le tlhabologang.
This is an excerpt from the article Ronald Baipidi from the Wikipedia free encyclopedia. A list of authors is available at Wikipedia.
Other languages


text:
Motsana wa Lesoma
Lesoma ke motsana yo mo kgaolong ya bokone bophirima jwa Botswana. O mo kgaolong botlhaba jwa kgaolo , e e rileng moragonyana ga ngwaga wa 2001 wa aga kgaolo ya Chobe gape o bapile le toropo ya Kasane. Lesoma o nale sekolo se se potana gotlhe le se se golwane, gape palo ya batho e ne e le makgolo a mane le lesome ka palo batho ya ngwaga wa 2001.
This is an excerpt from the article Motsana wa Lesoma from the Wikipedia free encyclopedia. A list of authors is available at Wikipedia.


text:
DINTLHA TSE DI OKETSEGILENG
Boammaaruri ka Rara, Morwa le Moya o o Boitshepo
BATHO ba ba dumelang thuto ya Tharonngwe ba bolela gore Modimo ke batho ba le bararo—Rara, Morwa le Moya o o Boitshepo. Ba bolela gore batho ba bararo bano ba a lekana, mongwe le mongwe wa bone ke mothata yotlhe e bile ka boraro jwa bone ga ba na tshimologo. Ka jalo, go ya ka thuto eno ya Tharonngwe, Rara ke Modimo, Morwa ke Modimo le Moya o o Boitshepo ke Modimo, mme Modimo a ntse a le mongwe fela.
Batho ba le bantsi ba ba dumelang Tharonngwe ba tlhalosa gore ga ba kgone go tlhalosa thuto eno. Le fa go ntse jalo, ba ka nna ba bo ba dumela gore gone e a rutwa mo Baebeleng. Le fa go ntse jalo, go botlhokwa go ela tlhoko gore lefoko “Tharonngwe” ga le tlhage gotlhelele mo Baebeleng. A mme kgopolo ya Tharonngwe yone e teng mo Baebeleng? Go araba potso eno, mma re lebe temana e batho ba ba dumelang thuto eno ya Tharonngwe ba ratang go e nopola go leka go tshegetsa kgopolo eno.
“LEFOKO E NE E LE MODIMO”
Johane 1:1 e tlhalosa jaana: “E rile mo tshimologong Lefoko a bo a ntse a le yo, mme Lefoko a bo a ntse a na le Modimo, mme Lefoko ya bo e le ene Modimo.” (Baebele e e Boitshepo) Moragonyana mo go yone kgaolo eno, moaposetoloi Johane o bontsha sentle gore “Lefoko” yono ke Jesu. (Johane 1:14) Le fa go ntse jalo, e re ka Lefoko a bidiwa Modimo, bangwe ba swetsa ka go re, Morwa le Rara ba tshwanetse ba bo ba le karolo ya Modimo a le mongwe fela.
Gakologelwa gore temana eno ya Baebele e simolotse pele e kwadilwe ka Segerika. Moragonyana, baranodi ba ile ba ranolela mokwalo wa Segerika mo dipuong tse dingwe. Le fa go ntse jalo, baranodi ba le bantsi ba Baebele ga ba ka ba dirisa polelo e e reng “Lefoko e ne e le Modimo.” Ka ntlha yang? Morago ga go sekaseka Segerika sa Baebele, baranodi bano ba ile ba konela ka gore polelo e e reng “Lefoko e ne e le Modimo” e tshwanetse go ranolwa ka tsela e e farologaneng. Jang? Leba dikai di le mmalwa tse di latelang: “Logos [Lefoko] e ne e le motho wa bomodimo.” (A New Translation of the Bible) “Lefoko e ne e le modimo.” (The New Testament in an Improved Version) “Lefoko o ne a na le Modimo e bile a tshwana le ene.” (The Translator’s New Testament) Go ya ka dithanolo tseno, Lefoko ga se Modimo ka boene.* Go na le moo, ka ntlha ya boemo jwa gagwe jo bo fetang jwa dibopiwa tsotlhe tse dingwe tsa ga Jehofa, Lefoko o bidiwa “modimo.” Mo kgannyeng eno, lefoko “modimo” le kaya “yo o nonofileng.”
BATLA DINTLHA TSE DI OKETSEGILENG
Batho ba le bantsi ga ba itse Segerika sa Baebele. Ka jalo, o ka itse jang gore tota moaposetoloi Johane o ne a raya goreng? Akanya ka sekai seno: Morutabana kwa sekolong o tlhalosetsa baithuti thuto nngwe e e rileng. Morago ga moo, baithuti ba e tlhaloganya ka ditsela tse di sa tshwaneng. Baithuti bano ba ka rarabolola bothata joo jang? Ba ka nna ba kopa morutabana gore a ba neye tshedimosetso e e oketsegileng. Ga go pelaelo gore go batla dintlha tse di oketsegileng go tla ba thusa go e tlhaloganya botoka. Ka tsela e e tshwanang, gore re tlhaloganye bokao jwa Johane 1:1, o ka leba mo Efangeleng ya ga Johane go bona tshedimosetso e e oketsegileng ka boemo jwa ga Jesu. Go ithuta dintlha tse di oketsegileng mo kgannyeng eno go tla go thusa gore o bone karabo e e siameng.
Ka sekai, ela tlhoko gore Johane o kwala gape a reng mo kgaolong 1, temana ya 18: “Ga go na motho ope yo o kileng a bona Modimo [Mothatayotlhe] ka nako epe.” Le fa go ntse jalo, batho ba bone Jesu, e leng Morwa, ka gonne Johane a re: “Lefoko [Jesu] a tla a nna nama, mme a aga mo go rona, mme ra bona kgalalelo ya gagwe.” (Johane 1:14, Baebele e e Boitshepo) Ka jalo, go ka tla jang gore Morwa a nne karolo ya Modimo Mothatayotlhe? Gape, Johane o tlhalosa gore Lefoko o ne “a na le Modimo.” Motho a ka nna le motho yo mongwe jang mme gape a ntse a le ene motho yoo? Gape, jaaka go kwadilwe mo go Johane 17:3, Jesu o dira pharologanyo e e bonalang sentle fa gare ga gagwe le Rraagwe wa selegodimo. O bitsa Rraagwe a re ke “Modimo yo o esi wa boammaaruri.” Mme go ela kwa bokhutlong jwa Efangele ya gagwe, Johane o sobokanya kgang eno ka go re: “Tseno di kwadilwe gore lo tle lo dumele gore Jesu ke Keresete Morwa Modimo.” (Johane 20:31) Ela tlhoko gore Jesu o bidiwa Morwa Modimo, e seng Modimo. Tshedimosetso e e oketsegileng eno e e leng mo Efangeleng ya ga Johane e bontsha kafa Johane 1:1 e tshwanetseng go tlhaloganngwa ka gone. Jesu, e leng Lefoko, ke “modimo” ka tlhaloganyo ya gore o na le boemo jo bo kwa godimo mme ga bo lekane le jwa Modimo Mothatayotlhe.
SEKASEKA DINTLHA GO BONA GORE A DI BOAMMAARURI
Akanya gape ka sekai sa morutabana kwa sekolong le baithuti ba gagwe. A re tseye gore go na le bangwe ba ba sa ntseng ba na le dipelaelo, le fa ba sena go utlwa dintlha tse dingwe gape tse morutabana a neng a di dirisa go ba tlhalosetsa. Ke eng se ba ka se dirang? Ba ka kopa morutabana yo mongwe gore a ba tlhalosetse kgang eno go ya pele. Fa morutabana wa bobedi a tlhalosa thuto eo ka tsela e wa ntlha a e tlhalositseng ka yone, baithuti ba le bantsi ba ka nna ba simolola go tlhatswega pelo. Ka tsela e e tshwanang, fa e le gore ga o tlhomamisege ka se mokwadi wa Baebele e bong Johane a neng a se bua fa a tlhalosa tsela e Jesu le Modimo Mothatayotlhe ba amanang ka yone, o ka nna wa bala buka ya mokwadi yo mongwe gape wa Baebele go bona dintlha tse di oketsegileng. Ka sekai, ela tlhoko gore Mathaio o ne a kwala a reng. O nopola mafoko a ga Jesu fa a ne a bua ka bokhutlo jwa tsamaiso eno ya dilo, a re: “Ka ga letsatsi leo le ura eo ga go na ope yo o itseng, le fa e le baengele ba magodimo kgotsa Morwa, fa e se Rara fela.” (Mathaio 24:36) A Mafoko ano a tlhomamisa jang gore Jesu ga se Modimo Mothatayotlhe?
Jesu a re Rara o itse dilo di le dintsi go feta Morwa. Le fa go ntse jalo, fa e le gore Jesu ke karolo ya Modimo Mothatayotlhe, o ne a tla itse dilo tsotlhe tse Rara a di itseng. Ka jalo, seno se bontsha gore Morwa le Rara ga ba lekane. Le fa go ntse jalo, batho bangwe bone ba re: ‘Jesu o ne a na le matshelo a mabedi. Fano, o ne a bua e le motho.’ Le fa go ka tswa go ne go ntse jalo, go tweng ka moya o o boitshepo? Fa e le gore le one ke karolo ya Modimo a le mongwe fela e leng Rara, ke ka ntlha yang fa Jesu a sa bolele gore le one o itse dilo tse Rara a di itseng?
Fa o ntse o tswelela o ithuta Baebele, o tla tlwaelana le ditemana di le dintsi tsa Baebele tse di buang ka kgang eno. Di re bolelela boammaaruri ka Rara, Morwa le moya o o boitshepo.—Pesalema 90:2; Ditiro 7:55; Bakolosa 1:15.
* Go bona motlotlo o o tlhalosang Johane 1:1, bona tsebe 24-25 mo makasineng wa Tora ya Tebelo ya November 1, 2008 o o gatisitsweng ke Basupi ba ga Jehofa.


text:
DINTLHA TSE DI OKETSEGILENG
Go Bona Gore “Babelona o Mogolo” ke Mang
BUKA ya Tshenolo e dirisa mafoko a a sa tshwanelang go tlhaloganngwa ka tsela ya mmatota. (Tshenolo 1:1) Ka sekai, e bua ka mosadi mongwe yo o kwadilweng leina “Babelona o Mogolo” mo phatleng. Mosadi yono o tlhalosiwa a ntse mo godimo ga “ditšhaba le boidiidi” jwa batho. (Tshenolo 17:1, 5, 15) E re ka go se na mosadi ope wa mmatota yo o ka dirang jalo, Babelona o Mogolo e tshwanetse ya bo e le tshwantshetso fela. Ka jalo, mosadi ono wa seaka wa tshwantshetso o tshwantshetsa eng?
Mo go Tshenolo 17:18, ene mosadi yono wa tshwantshetso o tlhalosiwa e le “motse o mogolo o bogosi jwa one bo leng godimo ga dikgosi tsa lefatshe.” Lefoko le le reng “motse” le supa setlhopha sa batho ba ba rulagantsweng. E re ka “motse o mogolo” ono o laola “dikgosi tsa lefatshe,” mosadi yono yo o bidiwang Babelona o Mogolo e tshwanetse ya bo e le mokgatlho mongwe o o fitlhelwang mo lefatsheng lotlhe o o nang le tlhotlheletso e e maatla. Go a tshwanela go bo o ka bidiwa mmusomogolo wa lefatshe. Mme ke mmusomogolo wa mofuta ofe? Wa bodumedi. Ela tlhoko gore ditemana dingwe mo bukeng ya Tshenolo di re thusa jang go fitlha mo tshwetsong eno.
Mmusomogolo e ka nna wa bopolotiki, wa tsa kgwebo kgotsa wa bodumedi. Mosadi yono yo o bidiwang Babelona o Mogolo ga se mmusomogolo wa bopolotiki ka gonne Lefoko la Modimo le tlhalosa gore “dikgosi tsa lefatshe,” kgotsa dipuso tsa bopolotiki tsa lefatshe leno, ‘di ne tsa dira kgokafalo’ le ene. Kgokafalo ya gagwe e raya kgolagano e a e dirileng le babusi ba lefatshe leno e bile seno se dira gore re tlhaloganye lebaka la go bo a bidiwa “seaka se segolo.”—Tshenolo 17:1, 2; Jakobe 4:4.
Babelona o Mogolo ga e ka ke ya nna mmusomogolo wa kgwebo ka gonne “bagwebi . . . ba lefatshe,” ba ba emelang dikgwebo, ba tla bo ba mo lelela fa a senngwa. Tota e bile, dikgosi mmogo le bagwebi ba tlhalosiwa ba lebile Babelona o Mogolo ba le “kgakala.” (Tshenolo 18:3, 9, 10, 15-17) Ka jalo, go a utlwala go konela ka gore Babelona o Mogolo, ga se mmusomogolo wa bopolotiki kgotsa wa kgwebo, mme ke wa bodumedi.
Gape, mafoko a a tlhalosang gore Babelona o Mogolo o tsietsa ditšhaba tsa lefatshe lotlhe ka ‘go dirisana le meya ga gagwe’ a re thusa go bona gore o amana le bodumedi. (Tshenolo 18:23) E re ka mefuta yotlhe ya go dirisana le meya e amana le bodumedi e bile e tlhotlhelediwa ke madimona, ga go gakgamatse go bo Baebele e bitsa Babelona o Mogolo e re ke “lefelo la bonno la madimona.” (Tshenolo 18:2; Duteronome 18:10-12) Mmusomogolo ono gape o tlhalosiwa o ganetsana fela thata le bodumedi jwa boammaaruri, o bogisa “baporofeti” le “baitshepi.” (Tshenolo 18:24) Tota e bile, Babelona o Mogolo o tlhoile bodumedi jwa boammaaruri fela thata mo e leng gore o bogisa “basupi ba ga Jesu” setlhogo le go ba bolaya. (Tshenolo 17:6) Ka jalo, mosadi yono yo o bidiwang Babelona o Mogolo go bonala sentle gore o emela mmusomogolo wa bodumedi jwa maaka, o o akaretsang ditumelo tsotlhe tse di ganetsang Jehofa Modimo.


text:
NGWANATSELE 5, 2013 | ARMENIA
Armenia e Letla Batho Ba ba Sa Tseneleng Bosole go Dira Tiro ya Setšhaba
Go lebega puso ya Armenia e ne ya felela e tsere ditshwanelo tsa batho ba ba sa tseneleng bosole tsia. Ka Diphalane 23, 2013, Khomishene e e Lwelang Diphetogo kwa Armenia e ne ya reetsa dikopo tsa Basupi ba ga Jehofa ba ba fetang 90 mme ya naya ba le 51 mo go bone tetla ya go dira tiro ya setšhaba, e leng thulaganyo e ntšha ya ba ba sa tseneleng bosole (Khomishene e sa ntse e tla sekaseka dikopo tse di setseng). Go tswa foo, Khomishene e ne ya ya kwa Kgolegelong ya Erebuni mme ya naya Basupi ba le 6 mo go ba le 20 ba ba neng ba le mo kgolegelong tetla ya go dira tiro ya setšhaba. Magolegwa ano a le marataro a ne a gololwa ka Diphalane 24, 2013. Khomishene e sa ntse e tla sekaseka dikopo tse di setseng tsa magolegwa a Basupi ba ba ka ratang go dira tiro e nngwe go na le go tsenela bosole mme go lebeletswe gore e golole banna bano ba ba tlhophang thulaganyo eno.
Thulaganyo e Ntšha
Thulaganyo eno e ntšha e simologile ka Seetebosigo 8, 2013, fa Armenia e ne e dira diphetogo tse di tlhokang gore Molao wa Armenia wa Tirelo Setšhaba o tsamaisane le melao ya Yuropa mme di ne tsa simolola go dira ka Phukwi 25, 2013. Ka Diphalane 2, 2013, kwa Kokoanong ya Palamente ya Lekgotla la Yuropa, moporesidente wa Armenia o ne a akgela ka diphetogo tse di dirilweng bosheng mo molaong fa a ne a re: “Go ya ka thulaganyo eno ya rona, batho ba ba sa tseneleng bosole ka ntlha ya segakolodi sa bone ba ka se nne le rekoto ya bokebekwa.” Ka Diphalane 3, 2013, Armenia e ne ya simolola go latela molawana wa gore kotlhao e e newang batho ba ba sa tseneleng bosole e fokodiwe ka dikgwedi di le thataro. Go ikaegilwe ka molawana ono, Basupi ba le robedi ba ba neng ba saletswe ke dikgwedi tse di kafa tlase ga tse thataro kwa kgolegelong ba ne ba gololwa ka Diphalane 8 le 9, 2013.
Thulaganyo e ntšha ya tirelo setšhaba e letla batho ba ba sa tseneleng bosole ka ntlha ya segakolodi go thusa setšhaba ka ditsela tse dingwe tse di seng kgatlhanong le segakolodi sa bone se se thapisitsweng ka Baebele. Gone jaanong ga e tlhole e laolwa ke Sesole sa Armenia kgotsa setšhaba. Go lebeletswe gore batho ba dire tiro ya setšhaba ka dikgwedi di le 36, diura di le 48 ka beke mme ba newa malatsi a boikhutso a le 10 ka ngwaga. Ba ba tsenyang dikopo ba tla newa tiro gaufi le magae a bone e bile ba ka se dire tiro epe e e amanang le bosole.
Dikgato Tse di Tserweng Gore go Dirwe Diphetogo
Fa Armenia e nna leloko la Lekgotla la Yuropa ka 2001, e ne ya ikana gore e tla dirisa molao o Dinaga tsotlhe tse e nnang maloko a Lekgotla leno di o latelang, wa go dira gore go nne le tiro ya setšhaba le go golola batho botlhe ba ba neng ba tsentswe mo kgolegelong ka ntlha ya segakolodi sa bone. Le fa Armenia e ne e dirile maikano ao, e ne ya tswelela e sekisa le go tsenya makawana a Basupi mo kgolegelong.
Mo dingwageng di le 20 tse di fetileng, Basupi ba ga Jehofa ba feta 450 ba ne ba tsenngwa mo kgolegelong ka lobaka lo loleele mo maemong a a sa jeseng di welang e bile ba tshwarwa makgwakgwa.
Fa Molao wa Tirelo Setšhaba wa Repaboliki ya Armenia o simolola go dira ka Phukwi 1, 2004, go ne go lebega e kete maemo a ba ba tsentsweng mo kgolegelong ka ntlha ya go sa tsenele bosole a tla tokafala. Le fa go ntse jalo, fa thulaganyo ya tirelo setšhaba e simolola go dira, e ne e laolwa le go kaelwa ke sesole e bile batho ba ne ba otlhaelwa go sa tsenele bosole. Gangwe le gape Lekgotla la Yuropa le ne la tlhalosa gore tsela e thulaganyo eo e neng e dirwa ka yone, e ne e sa dumalane le melao ya Yuropa ya tirelo setšhaba. Ka sekai, mo go Resolution 1532 (2007), Kokoano ya Palamente ya Lekgotla la Yuropa e ne ya re “e amegile thata ka gore tirelo setšhaba e e sa dirweng go ya ka thulaganyo e dirile gore batho ba le bantsi ba ba sa tseneleng bosole ka ntlha ya segakolodi sa bone, ba bontsi jwa bone e leng Basupi ba ga Jehofa, ba tswelele ba tsenngwa mo kgolegelong ka gonne ba bona go le molemo go ya kgolegelong go na le go dira tirelo setšhaba e tota e sa lateleng melao.”
Komiti ya Lekgotla la Ditšhaba Tse di Kopaneng ya Ditshwanelo Tsa Batho le yone e ne e amegile thata ka gore Armenia e ntse e tsenya Basupi ba ba sa tseneleng bosole mo kgolegelong. Kwa kokoanong ya yone ya bo105 (2012), Komiti e ne ya konela ka go re:
“Puso e e busang e tshwanetse go tlhoma tirelo setšhaba e e seng ya bosole, e e ka dirwang ke batho botlhe ba ba sa tseneleng bosole le gore e se ka ya otlhaya kgotsa ya tlhaola ka tsela epe fela, ya ja madi a mantsi kgotsa ya senya nako. Gape Puso e e busang e tshwanetse go golola batho botlhe ba ba tsentsweng mo kgolegelong ka gonne ba sa tsenele bosole kgotsa ba sa dire tiro ya setšhaba e e leng teng.”
Lekgotla la ECHR le Imolola Batho
E re ka dikgotlatshekelo tsa Armenia di sa buelela Vahan Bayatyan le makawana a mabedi a Basupi ba ba neng ba tsentswe mo kgolegelong, ba ne ba isa dikopo tsa bone tse di kgatlhanong le Armenia kwa Kgotlatshekelong ya Yuropa ya Ditshwanelo tsa Batho (ECHR). Kgetsi ya ga Rre Bayatyan e ne ya fetola dilo fa Lekgotla le Legolo la ECHR le mmuelela ka tsela e e tlhomologileng ka Phukwi 7, 2011. E ne e le la ntlha mo hisitoring ECHR e laela gore Kokoano ya Ditshwanelo tsa Batho ya Yuropa e sireletse batho ba ba sa tseneleng bosole. Tshwetso eno ya Lekgotla le Legolo e ne ya latelwa ke ditshwetso tse dingwe tse nnè tsa ECHR, tse le tsone di neng di buelela ditshwanelo tsa batho ba ba sa tseneleng bosole. *
Puso ya Armenia e ne ya itlhokomolosa katlholo ya Lekgotla le Legolo mo kgetsing ya Bayatyan v. Armenia, ka go sekisa le go bona Basupi ba le 29 molato; ba le 23 mo go bone ba ne ba tsenngwa mo kgolegelong. Go simolola ka Phukwi 2011 go ya go Diphalane 2013, banna ba le 86 ba ne ba fetsa palogotlhe ya dingwaga di feta 168 kwa dikgolegelong tsa Armenia. Bangwe ba makawana ano ba ne ba ikuela ka go isa dikopo tse di oketsegileng kwa ECHR ka go bo ba tsentswe mo kgolegelong e se ka fa molaong.
Dikgang Tse di sa Rarabololwang
Batho ba ba sa tseneleng bosole ba ba weditseng katlholo e ba neng ba e neilwe e bile ba golotswe mo kgolegelong ka Diphalane 2013, ba solofela gore direkoto tsa bone tsa bokebekwa di tla phimolwa go dumalana le diphetogo tse di sa tswang go dirwa mo melaong ya Armenia ya tsa bokebekwa. Kgang e nngwe e e tshwenyang ke gore a batho ba ba neng ba bonwa molato le go tsenngwa mo kgolegelong morago ga kgetsi ya ga Bayatyan, ba tla newa madi a phimolakeledi.
Go sa ntse go lebeletswe gore diphetogo tse Armenia e di dirileng mo molaong wa tirelo setšhaba di bonale ka botlalo. Le fa go ntse jalo, gone jaanong go lebega Armenia e tsaya tsia tshwanelo ya batho ya go sa tsenele bosole ka ntlha ya segakolodi sa bone.
Dikgato Tse di Tserweng Gore Thulaganyo ya Tirelo Setšhaba e Amogelwe
^ ser. 12 Bona Erçep v. Turkey, no. 43965/04, 22 November 2011; Bukharatyan v. Armenia, no. 37819/03, 10 January 2012; Tsaturyan v. Armenia, no. 37821/03, 10 January 2012; Feti Demirtaş v. Turkey, no. 5260/07, 17 January 2012.


text:
BASHA BA BOTSA JAANA
Ke ka Ntlha Yang fa ke Tshwanetse go Gana Tshedimosetso e e Hepisang?
A o tla kgona go e gana?
Fa o dirisa Internet, itse gore nako nngwe o tla kopana le mofuta mongwe wa tshedimosetso e e hepisang. Hayley wa dingwaga tse 17 a re: “Tota e bile ga o tlhole o tlhoka go e senka. Yone e latelela wena.”
Tota le batho ba ba ikemiseditseng go gana tshedimosetso e e hepisang ba ka raelesega go e leba. Greg wa dingwaga tse 18 a re: “Ke ne ka ipolelela gore ke tla nna ke le kelotlhoko, mme ke ne ka palelwa ke go dira jalo. O ka se ke wa re go ka se go diragalele.”
Gompieno go motlhofo go feta le fa e le leng pele go bona tshedimosetso e e hepisang. Mme e re ka jaanong go setse go na le mokgwa wa go romelelana melaetsa e e hepisang ka founo, basha ba le bantsi ba dira tshedimosetso ya bone e e hepisang ba bo ba e anamisa.
Sa botlhokwa: O lebane le kgwetlho e e gaisang e batsadi ba gago kgotsa borragomogolo le bommagomogolo ba neng ba lebana le yone fa ba ne ba lekana le wena. Potso ke gore, A o tla kgona go gana tshedimosetso e e hepisang?
O ka kgona
Maaka le boammaaruri
Maaka: Tshedimosetso e e hepisang e ka se ntlhagisetse kotsi epe.
Boammaaruri: Se tshedimosetso e e hepisang e se dirang mo tlhaloganyong ya gago se tshwana le se motsoko o se dirang mo makgwafong a gago. E a go kgotlela. E tlontlolola sengwe se Modimo a se dirileng gore e nne kgolagano e e maatla le e e nnelang ruri fa gare ga batho ba babedi. (Genesise 2:
Baebele e tlhalosa batho bangwe ba ba ‘sa tlholeng ba na le boikutlo ka gope ka boitshwaro.’ (Baefeso 4:19) Segakolodi sa bone ga se tlhole se ba tsibosa mo e leng gore ga ba tlhole ba utlwa botlhoko fa ba dira dilo tse di bosula.
Maaka: Tshedimosetso e e hepisang e ka go ruta ka tlhakanelodikobo.
Boammaaruri: Tshedimosetso e e hepisang e go ruta ka go nna pelotshetlha. E dira gore o tseye gore batho ke didirisiwa fela le gore ba diretswe go kgotsofatsa keletso ya gago ya bopelotshetlha fela. Ga go gakgamatse go bo patlisiso nngwe e lemogile gore batho ba ba nang le mokgwa wa go lebelela tshedimosetso e e hepisang ga se gantsi ba kgotsofalela tlhakanelodikobo fa ba sena go tsena mo lenyalong.
Baebele e laela Bakeresete gore ba gane “kgokafalo, boitshekologo, keletso ya tlhakanelodikobo, keletso e e utlwisang botlhoko, le keletso ya bopelotshetlha”
Maaka: Batho ba ba ganang tshedimosetso e e hepisang ba tlhabisiwa ditlhong fela ke tlhakanelodikobo.
Boammaaruri: Batho ba ba ganang tshedimosetso e e hepisang ba tsaya tlhakanelodikobo masisi. Ba lemoga gore ke mpho e Modimo a e diretseng go nonotsha kamano ya monna le mosadi ba ba nyalaneng e bile ba itlamile mongwe go yo mongwe. Gantsi ba ba lebang dilo jalo ba ka kgotsofalela tlhakanelodikobo fa ba sena go tsena mo lenyalong.
Baebele e bua e sa fitlhe sepe ka tlhakanelodikobo. Ka sekai, e raya banna ba ba nyetseng e re: “Ipele le mosadi wa bosha jwa gago . . . O tlhapelwe ke boitumelo ka lorato lwa gagwe ka metlha.”—Diane 5:
Tsela ya go gana tshedimosetso e e hepisang
Go tweng fa o utlwa thaelo ya go leba tshedimosetso e e hepisang e le maatla thata gore o ka emelana le yone? Dintlha tsa go itshekatsheka tsa setlhogo se se reng “Tsela ya go Gana Tshedimosetso e e Hepisang” di ka go thusa.
Tlhomamisega gore o ka kgona go gana thaelo ya go lebelela tshedimosetso e e hepisang. Gape o ka ithuta go tlogela go lebelela tshedimosetso e e hepisang fa e le gore o setse o simolotse go e lebelela. O tla solegelwa molemo ka ditsela di le dintsi fa o dira jalo.
Akanya ka Calvin, yo o bolelang gore o ne a simolola go nna le mokgwa wa go lebelela tshedimosetso e e hepisang a na le dingwaga di ka nna 13. Calvin a re: “Ke ne ke itse gore go phoso mme ke ne ke sa kgone go fenya thaelo ya go e lebelela. Mme fa ke sena go e lebelela, ke ne ke ikwatlhaya fela thata. Kgabagare rre o ne a lemoga
Calvin o ithutile go gana tshedimosetso e e hepisang. A re: “Go simolola go lebelela tshedimosetso e e hepisang e ne e le phoso e kgolo e ke sa ntseng ke boga matswela a yone ka gonne ditshwantsho tseo di sa ntse di tla mo mogopolong wa me. Ka dinako tse dingwe ke sa ntse ke raelesega go akanya ka se ke neng ke ka se bona fa ke ne nka leba dilo tse ke sa tshwanelang go di leba. Mme go tswa foo ke akanya kafa nka nnang le isagwe e e itumedisang le e e phepa ka teng fa ke dira dilo ka tsela ya ga Jehofa.”


text:
DIPHALANE 1, 2013 | KOREA BORWA
Dinaga Tse Dingwe di Ngongoregela Tshiamololo ya Kwa Korea Borwa
Korea Borwa e tsenya makgolokgolo a makawana a a se nang molato mo kgolegelong. Ka ntlha yang? Ka gonne ke Basupi ba ga Jehofa e bile ba tlhophile go sa tsenele bosole ka ntlha ya digakolodi tsa bone. Basupi ba atlholelwa go ya kgolegelong ka gonne Korea ga e sireletse ditshwanelo tsa batho ba ba sa tseneleng bosole ka ntlha ya digakolodi tsa bone. Tota e bile, mo dingwageng di le 60 tse di fetileng, Basupi ba ga Jehofa ba feta 17 000 ba ne ba tsenngwa mo kgolegelong ka ntlha ya go sa tsenele bosole.
Go senola kgang eno, ofisi ya Basupi ba ga Jehofa ya kwa Korea Borwa e ne ya gatisa boroutšhara jwa Conscientious Objection to Military Service in Korea. Boroutšhara jono bo bontsha kafa Korea e paletsweng ka gone ke go latela melao ya boditšhabatšhaba le go sireletsa batho ba ba sa tseneleng bosole. Gape e tlhalosa ka bokhutshwane hisitori ya makawana a Basupi a a neng a itshokela go tsenngwa mo kgolegelong ka gonne ba reetsa digakolodi tsa bone. Rre Dae-il Hong, moemedi wa ofisi ya kwa Korea ya Basupi ba ga Jehofa, le Philip Brumley, Mmueledimogolo wa Lephata la Tsa Semolao wa Basupi ba ga Jehofa kwa New York, ba naya tshedimosetso e e oketsegileng ka tshiamololo eno e e sa bolong go dirwa.
Batho ba dinaga tse dingwe ba ne ba ikutlwa jang ka tshiamololo ya kwa Korea Borwa?
Philip Brumley: Dinaga tse dintsi di ne tsa bua fa di le kgatlhanong le kafa Korea e itlhokomolositseng ka gone tshwanelo ya batho ya go sa tsenele bosole. Mo kokoanong ya bosheng ya UN Universal Periodic Review [Kokoano ya Lekgotla la Ditšhaba Tse di Kopaneng e e sekasekang ditshwanelo tsa batho], dinaga tse robedi—Hungary, Fora, Jeremane, Poland, Slovakia, Spain, United States le Australia—di rotloeditse Korea go kgaotsa go bogisa batho ba digakolodi tsa bone di sa ba letleng go tsenela bosole le gore e tlhome ditiro tse e seng tsa bosole tse ba ka di dirang. *
Dae-il Hong: Mo dikgetsing tse nnè tse di amang batho ba le 501 ba ba sa tsenelang bosole, Komiti ya Ditshwanelo Tsa Batho ya Ditšhaba Tse di Kopaneng (CCPR) e ne ya swetsa ka gore Repaboliki ya Korea e gatakile ditshwanelo tsa batho bano fa e ne e ba bona molato le go ba tsenya mo kgolegelong. Komiti e ne ya re “tshwanelo ya go sa tsenele bosole e tshwana le tshwanelo ya kgololesego ya go akanya, ya segakolodi le ya bodumedi. E letla motho mongwe le mongwe gore a se ka a tsenela bosole fa bodumedi jwa gagwe bo sa dumalane le seo kgotsa ene a sa dumalane. Tshwanelo eo ga e a tshwanela go gatakiwa.” *
Lekgotla la Ditshwanelo Tsa Batho, karolo nngwe ya Ditšhaba Tse di Kopaneng, le lone le ne la bua ka kgang eno mo pegong ya lone ya bosheng ya setlhogo se se reng, “Pego ya dipatlisiso malebana le go sa tsenele bosole.” Pego eno e na le ditshwetso tsa semolao tsa dinaga tse di farologaneng tse di tlhalosang tshwanelo ya batho ya go sa tsenele bosole le tse di thibelang go dirisa dikgoka ka go sekisa batho kgapetsakgapetsa kgotsa go ba otlhaya ka go bo ba sa dire dilo tse di kgatlhanong le digakolodi tsa bone. *
Puso ya Korea e ne ya tsibogela jang dingongorego tsa batho ba dinaga tse dingwe?
Philip Brumley: Puso ya Korea ga e a latela ditshwetso tsa CCPR. Ka jalo, e tlodile maikano a kgolagano ya ditšhaba tse dingwe e bile e itlhokomolositse ditshwanelo tsa batho tsa go sa tsenele bosole. Mo godimo ga moo, fa Kgotlatshekelo ya Makgaolakgang le Kgotlatshekelo ya Molaotheo ya kwa Korea Borwa di ne di gana fa batho ba ba sa tseneleng bosole ba ikuela kwa go tsone, tota di ne di itlhokomolosa ditshwetso tsa CCPR. Kokoanotheo ya Setšhaba ya Korea ga e a ka ya dira gore go nne le tiro e nngwe e e ka dirwang ke batho ba ba sa tseneleng bosole e bile ga e a dira dithulaganyo dipe tsa go ba sireletsa.
Makawana a Basupi ba ga Jehofa a ne a amiwa jang ke go tsenngwa mo kgolegelong?
Dae-il Hong: Makawana ano a pelokgale. Fa ba bilediwa bosole, ba itlhagisa kwa pusong ba ntse ba itse gore ba tla bonwa molato le go tsenngwa mo kgolegelong. Ga ba iphitlhe. Pele ba tshwarwa, e a bo e le baagi ba ba itshwereng sentle le kwa kgolegelong ba itshwara sentle. Ka maswabi, fa ba gololwa ba a bo ba na le rekoto ya bokebekwa mme seo se ba thatafaletsa go bona ditiro mo ditheong tsa puso kgotsa mo madirelong a magolo. Ba a bo ba feditse ngwaga le sephatlo ba le mo kgolegelong go sa tshwanela, ba kgaogantswe le ba malapa a bone. Go bogisiwa jaana ga go tlhokege.
A go a tshwanela gore Basupi ba ga Jehofa kwa Korea ba bonwe molato le go tsenngwa mo kgolegelong ka go bo ba sa tsenele bosole?
Dae-il Hong: Nnyaa le e seng! Makawana ano ga se dikebekwa. Mo Korea le mo dinageng tse dingwe, Basupi ba ga Jehofa ba itsege e le baagi ba ba ratang kagiso le ba ba ikobelang melao e bile ba iketleeleditse go thusa setšhaba. Ba tlotla balaodi ba puso, ba ikobela molao, ba duela makgetho e bile ba dirisana le puso mo dithulaganyong tsa yone tse di solegelang setšhaba molemo. Bosheng jaana, moatlhodi wa kgotlatshekelo ya kgaolo wa mo Korea o ne a atlholela mosha wa Mosupi go tsenngwa mo kgolegelong ka go bo a sa tsenela bosole ka ntlha ya segakolodi. Fa a sena go bua gore ga go sepe se se ka dirwang fa e se go mmona molato, o ne a bala tshwetso eo. Ka tshoganyetso fela, moatlhodi o ne a ipipa sefatlhego ka dipampiri a bo a sisa pelo. Go lebega tsela e lekawana leno le neng le diretswe tshiamololo ka yone e ne ya utlwisa moatlhodi botlhoko mo a neng a sa kgone go itshwara. Batho ba bangwe ba ba neng ba le mo kgotlatshekelong le bone ba ne ba lemoga tshiamololo eo mme ba tsholola dikeledi.
Philip Brumley: Boammaaruri ke gore, eno ke nako ya gore balaodi ba Korea ba rarabolole bothata jono jo bo sa bolong go nna teng le go tlotla ditshwanelo tsa batho ba ba sa tseneleng bosole ka ntlha ya segakolodi.
^ ser. 5 Lekgotla la Ditshwanelo Tsa Batho “Pego ya Setlhopha sa Badiri mo Kokoanong ya Lekgotla la Ditšhaba Tse di Kopaneng e e Sekasekang Ditshwanelo Tsa Batho,” 12 Sedimonthole 2012, A/HRC/22/10, tsebe 7 le 22, serapa 44 le 124.53.
^ ser. 6 Jong-nam Kim et al. v. The Republic of Korea, communication no. 1786/2008, Ditshwetso tse di dirilweng ke Komiti ka 25 Diphalane 2012, tsebe 8, serapa 7.4
^ ser. 7 Lekgotla la Ditshwanelo Tsa Batho “Pego ya dipatlisiso malebana le go sa tsenele bosole,” 3 Seetebosigo 2013, A/HRC/23/22, tsebe 3-8, serapa 6-24; tsebe 9, 10, serapa 32, 33.


text:
Baebele ya Reng ka Kgololesego? A Modimo o Laoletse Gale Botshelo Jwa Me?
Karabo ya Baebele
Modimo o re file kgololesego, e leng bokgoni jwa go itirela ditshwetso go na le gore Modimo kgotsa maatla mangwe a laolele gale se re se dirang. Ela tlhoko se Baebele e se rutang.
Modimo o bopile batho mo setshwanong sa gagwe. (Genesise 1:26) Go farologana le diphologolo tse di se nang maikutlo, rona re tshwana le mmopi wa rona ka bokgoni jwa go bontsha dinonofo tse di jaaka lorato le tshiamiso. Mme jaaka Mmopi wa rona re na le kgololesego jwa go itirela ditshwetso.
Go fitlha mo selekanyong se se rileng, re kgona go itlhophela tsela e re batlang isagwe ya rona e nna ka yone. Baebele e re kgothaletsa go ‘tlhopha botshelo ka go reetsa lentswe la [Modimo]’ mo go kayang go tlhopha go ikobela ditaelo tsa gagwe. (Duteronome 30:19, 20) Se Modimo a neng a se bua se ne se ka se utlwale e bile e le bosetlhogo fa e le gore re ne re se na kgololesego ya go itirela ditshwetso. Modimo ga a re pateletse go dira se a se buang, go na le moo o ikuela jaana mo go rona ka lorato: “Fa fela o ne o ka tlhwaela ditaolo tsa me tsebe! Foo kagiso ya gago e ne e tla nna fela jaaka noka.”—Isaia 48:18.
Katlego ya rona kgotsa go palelwa ga go a laolelwa gale. Fa re batla go atlega mo go sengwe, re tshwanetse go dira ka natla. Baebele ya re: “Sotlhe se seatla sa gago se se bonang go se dira, se dire ka maatla a gago.” (Moreri 9:10) Gape ya re: “Dithulaganyo tsa yo o tlhoafetseng ruri di solegela molemo.”—Diane 21:5.
Kgololesego ya go itirela ditshwetso ke mpho e e tswang kwa Modimong ka gonne e dira gore re mo rate ka “pelo yotlhe”—re sa patelediwe.—Mathaio 22:37.
A Modimo ga a laole dilo tsotlhe?
Baebele e ruta gore Modimo ke Mothatayotlhe le gore maatla a gagwe a ka se lekanngwe le a motho ope fela. (Jobe 37:23; Isaia 40:26) Le fa go ntse jalo, ga a dirise maatla a gagwe go laola sengwe le sengwe. Ka sekai, Baebele ya re Modimo o ne a “ikgapa” fa a ne a dirisana le Babelona ya bogologolo, baba ba batho ba gagwe. (Isaia 42:14) Le gompieno o dira se se tshwanang ka go itshokela batho ba ba dirisang kgololesego ya bone go utlwisa ba bangwe botlhoko. Mme Modimo ka se ba itshokele ka bosakhutleng.—Pesalema 37:10, 11.


text:
Genesise 30:1-43
9 E rile Lea a bona gore o ne a khutlile go belega, a tsaya Silepa lelata la gagwe a mo naya Jakobe go nna mosadi. 10 Fa nako e ntse e tsamaya Silepa, lelata la ga Lea, a tsholela Jakobe ngwana wa mosimane. 11 Foo Lea a re: “A lesego le legolo!” Ka jalo a mo raya leina a re Gada. 12 Morago ga moo Silepa, lelata la ga Lea, a tsholela Jakobe ngwana wa bobedi wa mosimane. 13 Foo Lea a re: “A bo ke itumetse jang ne! Gonne ruri bana ba basetsana ba tla mpolela ke le yo o itumetseng.” Ka jalo a mo raya leina a re Ashere.
14 Jaanong Rubene a nna a tsamayatsamaya mo malatsing a go rojwa ga korong mme a bona ditholwana tsa dimandereiki mo nageng. Ka jalo a di tlisa kwa go Lea mmaagwe. Foo Ragele a raya Lea a re: “Tsweetswee, nnaya dingwe tsa ditholwana tsa dimandereiki tsa ga morwao.” 15 Foo a mo raya a re: “A seno ke selo se sennye, go bo o tsere monna wa me, mme jaanong o tsaya le ditholwana tsa dimandereiki tsa ga morwaake?” Ka jalo Ragele a re: “Ka lebaka leo o tlile go lala le wena mo bosigong jono e le kananyo ya ditholwana tsa dimandereiki tsa ga morwao.”
16 E rile Jakobe a tla a tswa kwa nageng mo maitseboeng, Lea a ya go mo kgatlhantsha mme a re: “O tlile go robala le nna, gonne ke go thapile ka ditholwana tsa dimandereiki tsa ga morwaake.” Ka jalo a lala le ene mo bosigong joo. 17 Modimo a utlwa a ba a araba Lea mme a ima mme fa nako e ntse e tsamaya a tsholela Jakobe ngwana wa botlhano wa mosimane. 18 Foo Lea a re: “Modimo o nneile tuelo ya mothapiwa, ka gonne ke neile monna wa me lelata la me.” Ka jalo a mo raya leina a re Isakare. 19 Lea a ima gapegape mme fa nako e ntse e tsamaya a tsholela Jakobe ngwana wa borataro wa mosimane. 20 Foo Lea a re: “Modimo o ntshegofaditse, ee, nna, ka tshegofatso e e molemo. Kgabagare monna wa me o tla intshokela, ka gonne ke mo tsholetse bana ba le barataro ba basimane.” Ka jalo a mo raya leina a re Sebulone. 21 Mme morago ga moo a tshola ngwana wa mosetsana mme a mo raya leina a re Dina.
22 La bofelo Modimo a gakologelwa Ragele, mme Modimo a mo utlwa a ba a mo araba ka gore a bule sebopelo sa gagwe. 23 A ima mme a tshola ngwana wa mosimane. Mme a re: “Modimo o tlositse kgobo ya me!” 24 Ka jalo a mo raya leina a re Josefa, a re: “Jehofa o nkokeletsa ka ngwana yo mongwe wa mosimane.”
25 Mme ga diragala gore fa Ragele a ne a sena go belega Josefa, ka bonako Jakobe a raya Labane a re: “Nnaya tsela gore ke tle ke ye kwa lefelong la gaetsho le kwa nageng ya gaetsho. 26 Nnaya basadi ba me le banake, ba ke go diretseng ka ntlha ya bone, gore ke tle ke tsamaye; gonne wena ka bowena o itse tirelo ya me e ke e go diretseng.” 27 Foo Labane a mo raya a re: “Fa jaanong ke bone kamogelo mo matlhong a gago,—ke tsere sesupo sa gore Jehofa o ntshegofatsa ka ntlha ya gago.” 28 Mme a oketsa a re: “Ntlhomamisetsa tuelo ya gago me ke tla e go naya.” 29 Ka jalo a mo raya a re: “Wena ka bowena o itse kafa ke go diretseng ka gone le kafa motlhape wa gago o tsweletseng ka gone o na le nna; 30 gore tota o ne o na le go le gonnye fela pele ke tla, mme go ne ga gola ga nna gontsintsi, ka gonne Jehofa o ne a go segofatsa fa e sa le ke tsena. Ka jalo ntlo ya me le yone ke tla e direla leng sengwe?”
31 Foo a re: “Ke tla go naya eng?” Mme Jakobe a tswelela a re: “Ga o kitla o nnaya sepe gotlhelele! Fa o ka ntirela selo seno, ke tla simolola go disa letsomane la gago gape. Ke tla tswelela go le sireletsa. 32 Ke tla feta fa gare ga letsomane lotlhe la gago gompieno. Wena beela nku nngwe le nngwe kwa thoko go tswa mo go lone e e marothodi le e e mmala o o dibata, le nku nngwe le nngwe e e borokwa mo gare ga diphelefu tse dipotlana le nngwe le nngwe e e mmala o o dibata le e e marothodi mo gare ga dipodi tse di namagadi. Morago ga moo tse di ntseng jalo e tshwanetse go nna tuelo ya me. 33 Mme go dira ga me ka tshiamo go tshwanetse ga nkarabela mo letsatsing lepe fela la mo isagweng le o ka nnang wa tla ka lone go tla go leba tuelo ya me; nngwe le nngwe e e seng marothodi e bile e se na mmala o o dibata mo gare ga dipodi tse di namagadi le tse di borokwa mo gare ga diphelefu tse di potlana ke sengwe se se utswilweng fa se le mo go nna.”
34 Foo Labane a araba a re: “Go siame! A go nne kafa lefokong la gago.” 35 Mme mo letsatsing leo a beela kwa thoko diphoko tse di methalo le tse di mmala o o dibata le dipodi tsotlhe tse di namagadi tse di marothodi le tse di mmala o o dibata, nngwe le nngwe e mo go yone go neng go na le bosweu bope le nngwe le nngwe e e borokwa mo gare ga diphelefu tse di potlana, mme a di tsenya mo diatleng tsa bomorwawe. 36 Morago ga moo a tlhoma sekgala sa loeto lwa malatsi a le mararo fa gare ga gagwe le Jakobe, mme Jakobe o ne a disa matsomane a ga Labane a a neng a setse.
37 Foo Jakobe a tsaya dinthe tse a tla di dirisang tse di neng di sa ntse di le metsi tsa setlhare sa setorakisi le tsa setlhare sa thamane le tsa setlhare sa mopolane mme a di obola dibata tse ditshweu ka go bipolola bosweu jo bo neng bo le mo dintheng. 38 La bofelo a baya dinthe tse a neng a di obotse fa pele ga letsomane, mo mekorong, mo mekorong ya go nwela metsi, e matsomane a neng a tla go nwa mo go yone, gore a tle a nne le keletso ya go gwela fa pele ga tsone fa a ne a tla go nwa.
39 Ka gone matsomane a ne a tle a nne le keletso ya go gwela fa pele ga dinthe, mme matsomane a tsale tse di methalo, tse di marothodi le tse di mmala o o dibata. 40 Mme Jakobe a lomolola diphelefu tse di potlana a bo a lebisa difatlhego tsa matsomane kwa go tse di methalo le tsotlhe tse di borokwa mo gare ga matsomane a ga Labane. Morago ga moo a baya matsomane a gagwe a le osi mme a se ka a a baya fa thoko ga matsomane a ga Labane. 41 Mme go ne go direga ka metlha gore fa matsomane a a nonofileng a ne a nna le keletso ya go gwela, Jakobe o ne a baya dinthe mo mekorong fa pele ga matlho a matsomane, gore a tle a balese fa thoko ga dinthe. 42 Mme fa matsomane a ne a itshupa a le bokoa o ne a sa di beye moo. Ka jalo ka metlha tse di bokoa e ne e le tsa ga Labane, mme tse di nonofileng e le tsa ga Jakobe.
43 Mme monna yono a nna a tswelela a oketsega, a nna le matsomane a magolo le malata le batlhanka le dikamela le diesele.


text:
KGAOLO YA LESOMEPEDI
Go Tshela ka Tsela e e Itumedisang Modimo
O ka nna tsala ya Modimo jang?
Kgwetlho ya ga Satane e go ama jang?
Ke boitshwaro bofe jo bo sa itumediseng Jehofa?
O ka tshela jang ka tsela e e itumedisang Modimo?
1, 2. Umaka dikai dingwe tsa batho ba Jehofa a neng a ba leba e le ditsala tsa gagwe.
O KA rata go tsalana le motho yo o ntseng jang? Ga go pelaelo gore o tla rata go tsalana le motho yo o lebang dilo ka tsela e o di lebang ka yone, yo o ratang dilo tse o di ratang e bile a itshwara ka tsela e o itshwarang ka yone. Gape o ka rata gore e nne motho yo o nang le dinonofo tse dintle, tse di jaaka go ikanyega le go nna pelonomi.
2 Mo hisitoring yotlhe, Modimo o ile a tlhopha batho bangwe gore e nne ditsala tsa gagwe tse dikgolo. Ka sekai, Jehofa o ne a bitsa Aborahame a re ke tsala ya gagwe. (Isaia 41:8; Jakobe 2:23) Modimo o ne a bitsa Dafide a re ke “monna yo o amogelwang ke pelo ya me” ka gonne e ne e le mofuta wa motho yo Jehofa a mo ratang. (Ditiro 13:22) E bile, Jehofa o ne a leba moporofeti Daniele jaaka “mongwe yo o rategang.”—Daniele 9:23.
3. Ke ka ntlha yang fa Jehofa a tlhopha batho bangwe gore e nne ditsala tsa gagwe?
3 Ke ka ntlha yang fa Jehofa a ne a leba Aborahame, Dafide le Daniele e le ditsala tsa gagwe? O ne a raya Aborahame a re: “O reeditse lentswe la me.” (Genesise 22:18) Ka jalo Jehofa o atamela gaufi le ba ka boikokobetso ba dirang se a ba kopang gore ba se dire. O ne a raya Baiseraele a re: “Utlwang lentswe la me, mme ke tla nna Modimo wa lona, mme lona lo tla nna batho ba me.” (Jeremia 7:23) Fa o ikobela Jehofa, le wena o ka nna tsala ya gagwe!
JEHOFA O NONOTSHA DITSALA TSA GAGWE
4, 5. Jehofa o bontsha batho ba gagwe nonofo jang?
4 Akanya fela gore go tsalana le Modimo go kaya eng. Baebele ya re Jehofa o batla ditshono tsa “gore a bontshe ba pelo ya bone e feletseng mo go ene nonofo ya gagwe.” (2 Ditiragalo 16:9) Jehofa a ka go bontsha jang nonofo ya gagwe? Tsela nngwe ya go dira jalo e umakiwa mo go Pesalema 32:8, e re balang jaana mo go yone: “[Nna Jehofa] ke tla dira gore o nne le temogo ke bo ke go rute tsela e o tshwanetseng go tsamaya mo go yone. Ke tla naya kgakololo ke go beile leitlho.”
5 Abo ano e le mafoko a a amang pelo jang ne a a bontshang gore Jehofa o amega ka rona! O tla go naya kaelo e o e tlhokang le go go sireletsa fa o ntse o e dirisa. Modimo o batla go go thusa gore o kgone go itshokela diteko tsotlhe tse o lebanang le tsone. (Pesalema 55:22) Ka jalo, fa o direla Jehofa ka pelo e e feletseng, o ka nna le tsholofelo fela jaaka mopesalema yo o neng a re: “Ke beile Jehofa fa pele ga me ka metlha. Ka gonne o kafa seatleng sa me sa moja, ga ke na go reketlisiwa.” (Pesalema 16:8; 63:8) Ee, Jehofa a ka go thusa gore o tshele ka tsela e e mo itumedisang. Mme jaaka o itse, Modimo o na le mmaba yo o batlang go go thibela gore o se ka wa dira jalo.
KGWETLHO YA GA SATANE
6. Satane o ne a ntsha tatofatso efe ka batho?
6 Kgaolo ya 11 ya buka eno e ile ya tlhalosa kafa Satane Diabolo a neng a gwetlha bolaodi jwa Modimo ka gone. Satane o ne a latofatsa Modimo ka gore o bua maaka a ba a kaya gore Jehofa o ne a le bosula ka go dira gore Adame le Efa ba se ka ba itirela tshwetso ya gore ke eng se se siameng le se se sa siamang. Fa Adame le Efa ba sena go leofa mme lefatshe le simolola go tlala ka bana ba bone, Satane o ne a re batho botlhe ga ba direle Modimo ka boikaelelo jo bo siameng. Tatofatso ya ga Satane e ne e re: “Batho ga ba direle Modimo ka go bo ba mo rata. Fa o ka nnaya sebaka, nka dira gore motho mongwe le mongwe a go furalele.” Pego ya monna yo o bidiwang Jobe e bontsha gore seno ke se Satane a neng a se dumela. Jobe e ne e le mang, mme o ne a amiwa jang ke kgwetlho ya ga Satane?
7, 8. (a) Ke eng se se neng sa dira gore Jobe a se ka a tshwana le batho ba motlha wa gagwe? (b) Satane o ne a reng go leka go bontsha gore Jobe o ne a direla Modimo ka boikaelelo bongwe jo bo sa siamang?
7 Jobe o tshetse dingwaga di le 3 600 tse di fetileng. E ne e le monna yo o siameng, ka gonne Jehofa o ne a re: ‘Ga go na ope yo o tshwanang le ene mo lefatsheng, monna yo o se nang molato e bile a thokgame, a tshaba Modimo e bile a fapoga bosula.’ (Jobe 1:8) Jobe o ne a itumedisa Modimo.
8 Satane o ne a re Jobe o direla Modimo ka boikaelelo bongwe jo bo sa siamang. Diabolo o ne raya Jehofa a re: ‘A wena ka bowena ga wa tlhoma legora go dikologa Jobe le go dikologa ntlo ya gagwe le go dikologa sengwe le sengwe se a nang le sone gotlhe fela? O segofaditse tiro ya diatla tsa gagwe, le diruiwa tsa gagwe di anametse kgakala mo lefatsheng. Mme, go na le moo, ntsha seatla sa gago, tsweetswee, o ame sengwe le sengwe se a nang le sone mme o bone gore a ga a na go go tlhapatsa fa pele ga gago.’—Jobe 1:10, 11.
9. Jehofa o ne a tsibogela kgwetlho ya ga Satane jang, mme ka ntlha yang?
9 Ka jalo, Satane o ne a gatelela gore Jobe o ne a direla Modimo fela gore a amogele sengwe mo go ene. Gape, Diabolo o ne a bolela gore fa Jobe a ne a ka lekwa, o ne a tla furalela Modimo. Jehofa o ne a tsibogela kgwetlho ya ga Satane jang? E re ka kgang eno e ne e ama Jobe, Jehofa o ne a letlelela Satane go mo leka. Ka tsela eno, go ne go tla bonala sentle gore a Jobe o ne a rata Modimo kgotsa jang.
JOBE O A LEKWA
10. Jobe o ne a welwa ke diteko dife, mme o ne a lebana jang le tsone?
10 Ka bonako fela morago ga moo, Satane o ne a leka Jobe ka ditsela tse di farologaneng. Dingwe tsa diruiwa tsa ga Jobe di ne tsa utswiwa, mme tse dingwe tsone di ne tsa bolawa. Ba le bantsi ba batlhanka ba gagwe le bone ba ne ba bolawa. Seno se ne sa mo tlisetsa mathata a tsa ikonomi. Mo godimo ga moo, masetlapelo a mangwe a ne a tla fa bana ba le lesome ba ga Jobe ba ne ba bolawa ke sefefo. Le fa go ntse jalo, go sa kgathalesege masetlapelo ano a a neng a mo tlela, “Jobe ga a ka a leofa kgotsa a kaya fa Modimo a dirile sepe se se sa tshwanelang.”—Jobe 1:22.
11. (a) Satane o ne a latofatsa Jobe ka tatofatso efe ya bobedi, mme Jehofa o ne a e tsibogela jang? (b) Jobe o ne a lebana jang le bolwetse jwa gagwe jo bo maswe?
11 Satane ga a ka a itlhoboga. O tshwanetse a bo a ile a akanya gore le mororo Jobe a kgonne go itshokela go latlhegelwa ke dithoto tsa gagwe, batlhanka le bana, o ne a tla furalela Modimo fa a ne a ka lwala. Jehofa o ne a letla Satane go tlhokofatsa Jobe ka bolwetse jo bo maswe thata. Mme le jone ga bo a ka jwa dira gore Jobe a se ka a tlhola a dumela mo Modimong. Go na le moo, o ne a bua jaana ka go tlhatswega pelo: “Nka se tlose bothokgami jwa me mo go nna go fitlha ke swa!”—Jobe 27:5.
12. Jobe o ne a araba kgwetlho ya ga Diabolo jang?
12 Jobe o ne a sa lemoge gore e ne e le Satane yo o mo tlisetsang matshwenyego ano. E re ka Jobe a ne a sa itse ka botlalo kgwetlho ya ga Diabolo e e amanang le bolaodi jwa ga Jehofa, o ne a akanya gore gongwe Modimo ke ene a neng a mo tlisetsa mathata ano. (Jobe 6:4; 16:11-14) Le fa go ntse jalo, o ne a tswelela a ikanyega mo go Jehofa. Mme go ikanyega ga ga Jobe go ne ga bontsha sentle gore tatofatso ya ga Satane ya gore o ne a direla Modimo ka ntlha ya mabaka a bopelotshetlha e ne e se boammaaruri!
13. Go ne ga direga eng ka ntlha ya go bo Jobe a ne a ikanyega mo Modimong?
13 Go ikanyega ga ga Jobe go ne ga dira gore Jehofa a kgone go araba kgwetlho e e maswe ya ga Satane ka botlalo. Ruri Jobe e ne e le tsala ya ga Jehofa, mme Modimo o ne a mo segofatsa ka ntlha ya boikanyegi jwa gagwe.—Jobe 42:12-17.
KAFA SENO SE GO AMANG KA GONE
14, 15. Ke ka ntlha yang fa re ka bolela gore kgwetlho ya ga Satane e e amanang le Jobe e lebisitswe mo bathong botlhe?
14 Kgang e e amanang le go ikanyega mo Modimong e e neng ya tsosiwa ke Satane e ne e sa lebana Jobe fela. Le wena e a go ama. Seno se bontshiwa sentle mo go Diane 27:11, moo Lefoko la Modimo le bolelang jaana gone: “Tlhalefa morwaaka, mme o ipedise pelo ya me, gore ke tle ke fetole ene yo o nkgobang.” Mafoko ano a a kwadilweng makgolokgolo a dingwaga fa Jobe a sena go swa, a bontsha gore Satane o ne a sa ntse a kgoba Modimo e bile a latofatsa batlhanka ba Gagwe. Fa re tshela ka tsela e e itumedisang Modimo, re nna le seabe mo go arabeng tatofatso ya maaka ya ga Satane, mme ka go dira jalo, re itumedisa pelo ya Modimo. Wena o ikutlwa jang ka seo? A go ne go se kitla go nna molemo go nna le seabe mo go arabeng maaka a ga Diabolo, le fa seno se bolela gore o dire diphetogo dingwe mo botshelong jwa gago?
15 Ela tlhoko gore Satane o ne a re: “Tsotlhe tse motho a nang natso, o tla di ntshetsa botshelo jwa gagwe.” (Jobe 2:4, Baebele e e Boitshepo) Fa Satane a re “motho,” o ne a bontsha sentle gore kgwetlho ya gagwe e ne e sa lebisiwa kwa go Jobe fela mme kwa bathong botlhe. Eo ke kgang e e botlhokwa fela thata. Satane o gwetlha boikanyegi jwa gago mo Modimong. Diabolo a ka rata go go bona o tlola molao wa Modimo le go tlogela tsela e e siameng fa o tlelwa ke mathata. Satane a ka leka go dira seno jang?
16. (a) Satane o dirisa ditsela dife go leka go dira gore batho ba furalele Modimo? (b) Diabolo a ka dirisa maano ano jang mo go wena?
16 Jaaka re tlotlile mo Kgaolong ya 10, Satane o dirisa maano a a farologaneng go leka go dira gore batho ba furalele Modimo. Kafa letlhakoreng le lengwe, o tlhasela “jaaka tau e e kurutlang, e e batlang go kometsa mongwe.” (1 Petere 5:8) Tlhotlheletso ya ga Satane e ka bonala sentle fa ditsala, ba losika kgotsa batho ba bangwe ba ganetsa maiteko a gago a go ithuta Baebele le go dirisa se o se ithutang. * (Johane 15:19, 20) Gape, Satane “o nna a iphetola moengele wa lesedi.” (2 Bakorintha 11:14) Diabolo a ka nna a dirisa ditsela tse di sa lemotshegeng tsa go go tsietsa le go go ntsha mo tseleng e e itumedisang Modimo. E bile a ka nna a dira gore o kgobege marapo, gongwe a dira gore o akanye gore ga o ka ke wa ba wa kgona go itumedisa Modimo. (Diane 24:10) Le fa Satane a ka itshwara jaaka “tau e e kurutlang” kgotsa a itira “moengele wa lesedi,” kgwetlho ya gagwe ga e a fetoga: A re fa o lebane le diteko kgotsa dithaelo, o tla tlogela go direla Modimo. O ka araba jang tatofatso ya gagwe gore o ikanyege mo Modimong jaaka Jobe?
GO IKOBELA DITAELO TSA GA JEHOFA
17. Lebaka la konokono la go ikobela ditaelo tsa ga Jehofa ke lefe?
17 O ka kgona go lebana le kgwetlho ya ga Satane ka go tshela ka tsela e e itumedisang Modimo. Seno se akaretsa eng? Baebele e araba jaana: “O rate Jehofa Modimo wa gago ka pelo yotlhe ya gago le ka moya otlhe wa gago le ka maatla otlhe a gago.” (Duteronome 6:5) Fa lorato lwa gago mo Modimong lo ntse lo gola, keletso ya gago ya go dira se a batlang o se dira le yone e tla gola. Moaposetoloi Johane o ne a kwala jaana: “Seno ke se lorato lwa Modimo lo se kayang, gore re boloke ditaelo tsa gagwe.” Fa o rata Jehofa ka pelo ya gago yotlhe, o tla lemoga gore “ditaelo tsa gagwe ga di imele.”—1 Johane 5:3.
18, 19. (a) Ditaelo dingwe tsa ga Jehofa ke dife? (Bona lebokoso le le mo tsebeng ya 122.) (b) Re itse jang gore Modimo ga a lebelela gore re dire dilo tse re ka se kang ra kgona go di dira?
18 Ditaelo tsa ga Jehofa ke dife? Dingwe tsa tsone di akaretsa tsela e re sa tshwanelang go itshwara ka yone. Ka sekai, ela tlhoko lebokoso le le mo tsebeng ya 122, la setlhogo se se reng “Ila se Jehofa a se Ilang.” Mo go lone, o tla fitlhela go tlhomagantswe mekgwa mengwe ya boitshwaro jo Baebele e bo kgalang. Mekgwa mengwe e e umakilweng moo e ka nna ya se ka ya lebega e le maswe go le kalo. Mme fa o sena go tlhatlhanya ka ditemana tse di umakilweng foo, ga go pelaelo gore o tla bona botlhale jwa melao ya ga Jehofa. Go ka direga gore go fetola boitshwaro jwa gago e nne kgwetlho e e boima go feta epe e o kileng wa lebana le yone. Le fa go ntse jalo, go tshela ka tsela e e itumedisang Modimo go tla go tlisetsa kgotsofalo le boitumelo jo bo seng kana ka sepe. (Isaia 48:17, 18) Mme e bile, seo ke selo se o ka kgonang go se dira. Re itse jang?
19 Jehofa ga a lebelela gore re dire dilo tse re ka se kang ra kgona go di dira. (Duteronome 30:11-14) O itse se re ka kgonang go se dira le se re ka se kang ra kgona go se dira botoka go feta kafa rona re ikitseng ka gone. (Pesalema 103:14) Mo godimo ga moo, Jehofa a ka re naya nonofo ya gore re kgone go mo ikobela. Moaposetoloi Paulo o ne a kwala jaana: “Modimo o a ikanyega, e bile ga a na go lo lesa lo raelwa go feta se lo ka se itshokelang, mme mmogo le thaelo gape o tla dira tsela ya go tswa gore lo kgone go e itshokela.” (1 Bakorintha 10:13) Go go thusa go itshoka, Jehofa a ka go naya le “maatla a a fetang a a tlwaelegileng.” (2 Bakorintha 4:7) Fa Paulo a sena go itshokela diteko di le dintsi, o ne a re: “Mo dilong tsotlhe ke na le nonofo ka ntlha ya yo o nnayang maatla.”—Bafilipi 4:13.
GO LWELA GO NNA LE DINONOFO TSA BOMODIMO
20. Ke dinonofo dife tsa bomodimo tse o tshwanetseng go nna le tsone, mme ke ka ntlha yang fa di le botlhokwa?
20 Gone ke boammaaruri gore go itumedisa Jehofa ga go reye fela go ila dilo tse a di ilang. O tshwanetse gore gape o rate dilo tse a di ratang. (Baroma 12:9) A ga o ikutlwe o rata go tsalana le batho ba ba lebang dilo ka tsela e o di lebang ka yone, ba ba ratang dilo tse o di ratang le ba ba itshwarang ka tsela e o itshwarang ka yone? Jehofa le ene o rata go tsalana le ba ba ntseng jalo. Ka jalo, ithute go rata dilo tse Jehofa a di ratang. Dingwe tsa tsone di tlhalosiwa mo go Pesalema 15:1-5, e mo go yone re balang ka batho ba Modimo a ba tsayang e le ditsala tsa gagwe. Ditsala tsa ga Jehofa di bontsha se Baebele e reng ke “maungo a moya.” A akaretsa dinonofo tse di jaaka “lorato, boipelo, kagiso, bopelotelele, bopelonomi, molemo, tumelo, bonolo, boikgapo.”—Bagalatia 5:22, 23.
21. Ke eng se se tla go thusang go nna le dinonofo tsa bomodimo?
21 Go bala Baebele ka metlha le go e ithuta go tla go thusa go nna le dinonofo tsa bomodimo. Mme go ithuta se Modimo a batlang re se dira go tla go thusa gore o akanye ka tsela e e tshwanang le e Modimo a akanyang ka yone. (Isaia 30:20, 21) Fa o tswelela o nonotsha lorato lwa gago mo go Jehofa, keletso ya gago ya go tshela ka tsela e e mo itumedisang e tla gola.
22. O tla kgona go dira eng fa o tshela ka tsela e e itumedisang Modimo?
22 Go tlhokega gore o dire maiteko gore o kgone go tshela ka tsela e e itumedisang Jehofa. Baebele e tshwantsha go fetola botshelo jwa gago le go apola botho jwa gago jo bogologolo le go apara jo bosha. (Bakolosa 3:9, 10) Mme mopesalema o ne a kwala jaana ka ditaelo tsa ga Jehofa: “Go di boloka go na le maduo a magolo.” (Pesalema 19:11) Le wena o tla fitlhela go tshela ka tsela e e itumedisang Modimo go na le mosola o mogolo. Ka go dira jalo, o tla kgona go araba kgwetlho ya ga Satane le go itumedisa pelo ya ga Jehofa!
^ ser. 16 Seno ga se bolele gore batho ba ba go ganetsang ba laolwa ke Satane ka tlhamalalo. Mme Satane ke modimo wa tsamaiso eno ya dilo, e bile lefatshe lotlhe le mo maatleng a gagwe. (2 Bakorintha 4:4; 1 Johane 5:19) Ka jalo, re ka lebelela gore go tshela botshelo jwa boineelo jwa bomodimo e nne botshelo jo bo sa ratweng ke ba bangwe, le gore ba go ganetse.


text:
Polokelo ya madi ya lefatshe la Windhoek
Template:Infobox Company
Bank Windhoek Limited , e e itsegeng ka leina la polokelo ya Windhoek , ke polokelo ya madi ya kgwebo mo Namibia. Ke ngwe ya tse di botlhano tse di letleletsweng go direla mo lefatsheng leo ke {0) polokelo ya madi ya lefatshe la Namibia, balaodi bagolo ba molao wa go go boloka madi.
Bank Windhoek Limited , e e itsegeng ka leina la polokelo ya Windhoek , ke polokelo ya madi ya kgwebo mo Namibia. Ke ngwe ya tse di botlhano tse di letleletsweng go direla mo lefatsheng leo ke {0) polokelo ya madi ya lefatshe la Namibia, balaodi bagolo ba molao wa go go boloka madi.
This is an excerpt from the article Polokelo ya madi ya lefatshe la Windhoek from the Wikipedia free encyclopedia. A list of authors is available at Wikipedia.


text:
Tobane
Tobane ke motsana oo mo botlhaba jwa lefatshe la Botswana o ka tshwara sekgele se se masome a mabedi go tsweng mo toropong ee epang kopore/nikile ya Selebi-Phikwe. O 21° 57' 0" kwa borwa, 27° 54' 0" kwa botlhaba. Motsana o o nale tsela ya sekonotere e e tswelang ko toropong e. Noka e tona e bidiwang Motloutse e feta ka motsana o kwa ntheng ya bokone botlhaba. Motsana o o nale ditlamelo tse dintsi jaaka metsi aa phepa go tswa letlamong la Shashe, motlakase,kgokelelo ya megala ya letlheka ka ba kompone ya Orange, Bemobile le Mascom. Gape e na le ditirelo tsa megala ya mo ntlong go tsweng kwa kompone ya megala ya Botswana. Go nale kokelwana, sekolo se se botlana le se segolwana. Palo ya batho e ka nna sekete makgolo a ferang bongwe le masome a mabedi le botlhano.
This is an excerpt from the article Tobane from the Wikipedia free encyclopedia. A list of authors is available at Wikipedia.


text:
Ngwana
Go ya ka tsa boitsanape ngwana kgotsa bana fa bale mokawana: tota fela go tlhalosega ele motho yo o fa gare ga dipaka tsa go belegwa le go tsena mo seemong sa go nna rre kgotsa mme. Dingwe tsa diteme ditlhalosa ngwana go simolola fa a ise a belegwe. Tlhaloso ya ngwana e e ka fa molao e tlhalosa fa "ngwana" e le motho yo mopotlana, fa gongwe go lebilwe dingwaga "Ngwana" fa gongwe o ka tlhalosa tomagano le motsadi kgotsa selthopha sa batho mo go ka bitswang gotwe ke lekgotla kgotsa tumelo; gape o ka kaya go amiwa thata ke dinako dingwe, mafelo, kgotsa dikgwetlho.
This is an excerpt from the article Ngwana from the Wikipedia free encyclopedia. A list of authors is available at Wikipedia.


text:
Motse wa Radisele
Radisele ke motse o o mo kgaolong ya legare mo Botswana. Motse o fa tlase ga tsela e e kopanyang Palapye le Mahalapye.Ditoropo tse di kgaoganngwa ke dikilomethara di le masome a matlhano Ka ngwaga wa 2001 palo ya batho e ne ele 2,741.
Maitlamo a tebelopele ya Botswana ya Vision 2016[baakanya | edit source]
Banni ba motse wa Radisele ba kgotlhaditswe go nna le seabe mo go tsweledisetseng pele tebelopele ya lefatshe la Botswana ya Vision 2016.Se se builwe ke Mopalamente wa Palapye Rre Moiseraele Goya yo e neng e le sebui sa tlotla kwa moletlong wa kabo dimpho oo neng o dirilwe ke lekgotla la ditlhabololo tsa motse wa Radisele ka labone.Rre Goya a re Puso ya Botswana e dirile tebelopele ya lefatshe e le mola wa go betla tsela ya go lwantshana le dikgwetho di tshwana lehuma, leuba le go tlhabolola matshelo a batho.A re mongwe le mongwe o tlamega go nna senatla, go ipelega le gone go nna le maikaelelo le boikanyego.Rre Goya o ne a kgalela batho go nna le mowa wa go iketla ka e le o ne o o bolayang go itirela ka diatla.O ne a gwetlha batho go bereka ba tiisitse go ntsha lefatshe la Botswana kwa morago ka go tshwarwa ka natla.A re komiti ya ditlhabololo e dirile sekao ka go supa lorato le tlhokomelo ya bana ba ba senang batsadi ka go ba abela dimpho ka gotwe go sego letsogo le le abang gona le le amogelang.Ke mosupi wa gore VDC ya Radisele e ne ya dira moletlo wa kabo dimpho e le maiteko a matona a go fitlhelela Vision 2016.
Rre Goya a re Batswana ba tshwanetse go ipotsa gore seabe sa bone ke eng mo tebelopeleng ya lefatshe la Botswana.A re e ne ya re mo ngwageng oo fetileng palamente ya dumalana go fetisa molao wa bana o o itebagantseng le go tlhokomelwa ga bone.O ne a leboga batsadi ba ba tlhokomelang bana go tswelela ka tiro e ntle e bantseng ba e dira.Rre Goya a re e re ntswa go na le batho ba ba sotlang ka bana ba masiela molao o, o itebaganya le dikgang tse le gore go ka di dirwang go thusa bana ba.
O ne a tlatsa ka gore dilo tse di ka kgonwa fela fa batsadi le morafe ka karetso ba tshwaragane gore bana ba bone tlhokomelo e e lolameng.
A re dingwe tsa dilo tse Tautona Lt Gen Seretse Khama Ian Khama a di tlhomamisang ke gore Motswana mongwe le mongwe a nne le seriti mme a supa gape le ka ditiro go rurifatsa gore Batswana ba tshela sentle. Modulasetilo wa komiti ya ditlhabolo tsa motse Mme Botsang Balapi o ne a tlhalosa fa maikaelelo a letsatsi le e le go tshegetsa matshego a Vision 2016 bogolo jang letshego la setshaba se se kutlwelobotlhoko se se tlhokomelang.
Mme Balapi a re setlhogo sa letsatsi se se reng Le rona re bana re tlhoka lorato se maleba ka jaana bana ba masiela ba tshwanetse go tlhokomelwa le go fiwa lorato fela jaaka ngwana mongwe le mongwe.A re batho bangwe ba sotla bana ba masiela mo go utlwisang botlhoko, fa bangwe bone ba ba ntsha banna le basadi ba bone.Balapi a re ba itlamile ba le VDC gore ba tlile go dira ka natla go rurifatsa gore bana ba ba isiwa sekolong le tlhokomelo ya bone ke ya maemo a ntlha.O kgadile batsadi ba ba tsayang dithuso tsa bana ba masiela ba bo ba di itirisetsa, a supa fa e le go tlhoka lorato le kutlwelobotlhoko.Motlhokomedi wa bana bao Rre Osupang Maruswaneng a re batsadi ba lese go isa bana kwa masimong le kwa merakeng fa ba tshwanetse gore ba ka bo ba le kwa sekolong.O kgotlhaditse batsadi go lesa go raya bana maina aa utlwisang botlhoko le go ba kgoba ka dipuo ka di isa seriti sa bone kwa tlase.Rre Maruswaneng a re o itlamile go tlhokomela bana bao go fitlhela ba gola ba bo ba ba iperekela.Rre Goya o ne a abela VDC P400 go rotloetsa moletlo oo.
Dikgoge tse dingwe[baakanya | edit source]
Dipadi tse dingwe.[baakanya | edit source]
Coordinates: 22°48′30″S 26°59′58″E / 22.80833°S 26.99944°E


text:
Motse wa Nswazwi
Nswazwi ke motse o o mo kgaolong ya legare mo Botswana. O gaufi le molelwane wa Zimbabwe Motse o o na le dikolo tse dipotlana le tse dikgolwane,sepatela le (brigate development trust). Ka ngwaga wa 2001 palo ya batho e ne e le 1,741.
Contents
Ditlhabololo di tla Nswazwi[baakanya | edit source]
Kompone ee tlhapilweng go aga boranyane jwa ditlhaeletsanyo tsa Nteletsa II kwa motseng wa Nswazwi e gakolotswe go itsolopanya go netefatsa gore tiro e ba e filweng e fela ka nako le ka madi aa dumalanweng.Kgakololo e e ntshitswe ke modulasetilo wa kompone ya ditlhaeletsanyo ya Botswana Telecommunications Cooperation, Rre Leonard Makwinja kwa tshimolodisong ya kgokelo ya megala ya Nteletsa II kwa motseng wa Nswazwi ka Labotlhano.Rre Makwinja o boleletse kompone eo gore goromente ga ana ditsompelo le fa ele nako ya go pepetletsa ditiro tsa ditlhabololo tse di sa lelang morago.O bile a kopa le kompome e e tlhapilweng go fa baagi bao bogakolodi gore ba ba tsenye legonnyana go netefatsa gore tiro eo e wela ka nako.O boletse fa ba na le tsholofelo ya gore e tla a re mo nakong e e dumalanweng ba bo ba boetse gape mo motseng wa Nswazwi, jaanong ba tla go bula semmuso tiro eo.
Rre Makwinja a re ka BTC e le bone beng ba tiro eo, ba tla nna ba etela lefelo leo kgapetsakgapetsa go netefatsa gore tiro eo ga e salele kwa morago.E rile a a fa malebo kwa moletlong oo, mopalamente wa kgaolo ya Nkange Rre Edwin Batshu one a tlhalosa fa lenaneo la Nteletsa II le tla a akaretsa metse e le 35 lefatshe ka bophara, mme e e supang mo go yone e tla a bo e le mo kgaolong ya Nkange.O bile a bolela fa batho ba ba tsileng ka moono wa go simolodisa lenaneo la Nteletsa ba tshwanetse go lebogiwa ka jaaana lenaneo leo le thusitse metse e mebotlana ka bontsi.O ne gape a gatelela mafoko a ga Rre Makwinja a gore tiro eo e tshwanetse go wela ka nako e e dumalanweng ka jaana batho ba e nyoretswe.E ntse e le kwa moletlong oo, kompone ya Huawei ee tlhapilweng go dira tiro eo, e ne ya abela komiti ya ditlhabololo tsa motse wa Nswazwi ditilo di le lekgolo, fa kompone ya megala ya BTC yone e ne ya abela sekolo sa diatla sa motse oo mochine oo ntsifatsang dipampiri.
E a komakoma kwa Nswazwi[baakanya | edit source]
aikutlo a ne a kukegile kwa phuthegong ya kgotla kwa motseng wa Nswazwi mabapi le ditshwetso tse di tsewang ke boeteledipele jwa motse le komiti nngwe ya bogakolodi. Kgang e e senogile mo phuthegong e e neng e biditswe ke dikgosi tsa dikgotlana tsa motse oo, ka Labotlhano.E rile Kgosi Batshani Monyatsi a amogela morafe mo kgotleng ya gagwe, a bolela fa a sa itse ka pitso eo.Kgosi Chawangwa Mmolawa o ne a bolela fa kgangkgolo e le ya komiti ya bogakolodi ya ba ntlo ya bogosi ba ba kwadileng lekwalo ba kwalela ba bogosi jwa ga Mmangwato ba kopa gore kgosi ya bone e apesiwe letlalo la nkwe. Kgosi Mmolawa a re batho bao ga ba a ka ba ba rerisa e le baeteledipele le fa e le sone setshaba tota ka mokwalo oo e le maikaelelo a bone.A re bone e le dikgosi tsa dikgotla tsa Nswazwi, ba ne ba bidiwa kwa Serowe go tlhalosa ka mokwalo oo.O boletse fa koo go dule kgang ya gore ba batla go tsosa kgang ya ga Nswazwi le Tshekedi.A re ba ne ba bitsa komiti eo, go ba lebisa diphoso tsa bone.A gatelela gore go na le bangwe banni ba ba rotloetsang tlhakatlhakano eo.Mongwe wa batsena phuthego, Rre Ambrose Masalila, a re bone e le banni ba Nswazwi ga ba itse sepe ka kgang eo.A re a komiti eo e bolelelwe gore e tlogele go tshamekela mo Nswazwi. Rre Masalila o ne a kopa gore komiti eo e emisiwe ka e tlaa ba kopakopanyetsa dilo.
O ne a gakolola kgosi ya motse, Kgosi Batshani Monyatsi go ela tlhoko batho ka ba tlaa mo dirisa diphoso.O ne a otlelela gore a gopole gore go ne go na le batho ba ba neng ba le kgatlhanong le go bewa ga gagwe mo setilong sa bogosi.Bangwe ba ne ba bolela fa ba sa bone phoso mo mokwalong oo.Ba re se se neng se dirwa ke komiti eo e ne e le kopo ya gore kgosi ya bone e apesiwe letlalo.Mongwe wa makomiti, Rre Themba Motlhabani, a re ba ne ba emetse phetolo gore morago ba tle ba itsise setshaba.Kgosi ya Makuta, Kgosi Khimbeni Moalosi o ne a kopa gore ba ba nang le dikitso ba ne ba dira morero le setshaba go na le go itseela ditshwetso.Kgosi Moalosi a re bone ba nyoretswe ditlhabololo mo motseng e seng go thuba motse.Kgosi a re ba tshwanetse go emisa go kubetsana le go nyatsana.
Dikgoge tsa kwa ntle[baakanya | edit source]
Nswazwi Schools Botswana/Nswazwi


text:
A Jesu o Swetse mo Sefapaanong?
Karabo ya Baebele
Batho ba le bantsi ba tsaya sefapaano e le letshwao le le tlwaelegileng thata la Bokeresete. Le fa go ntse jalo, Baebele ga e tlhalose selo se Jesu a bolaetsweng mo go sone, ka jalo ga go na ope yo o ka tlhomamisang gore se ne se ntse jang. Mme gone, Baebele e re naya bosupi jwa gore Jesu ga a swela mo sefapaanong mme o swetse mo koteng e e tlhamaletseng.
Gantsi Baebele e dirisa lefoko la Segerika e leng stau·ros′ fa e bua ka selo se Jesu a bolaetsweng mo go sone. (Mathaio 27:40; Johane 19:17) Le fa gantsi baranodi ba ranola lefoko leno e le “sefapaano,” baithuti ba le bantsi ba Baebele ba dumela gore go tswa kwa tshimologong lefoko leno le kaya “kota e e tlhamaletseng.” * Go ya ka A Critical Lexicon and Concordance to the English and Greek New Testament, lefoko stau·ros′ “ga le kaye magong a mabedi a a fapaantsweng.”
Gape Baebele e dirisa lefoko la Segerika e leng xy′lon e le lekaelagongwe la lefoko stau·ros′. (Ditiro 5:30; 1 Petere 2:24) Lefoko leno le kaya “logong,” “kota” kgotsa “setlhare.” * Ka jalo, The Companion Bible e bolela jaana: “Ga go na sepe mo Segerikeng sa [Tesetamente e Ntšha] se se bontshang gore go ne go dirisitswe magong a mabedi a a fapaantsweng.”
A Modimo o amogela kobamelo e go dirisiwang sefapaano mo go yone?
Le fa Jesu a ka tswa a bolaetswe mo go eng, dintlha tse di latelang le ditemana tsa Baebele di bontsha gore ga re a tshwanela go dirisa sefapaano mo kobamelong.
Modimo ga a amogele kobamelo e go dirisiwang ditshwantsho kgotsa matshwao mo go yone, go akaretsa le sefapaano. Modimo o ne a laela Baiseraele gore ba se ka ba dirisa “popego ya setshwantsho sepe” mo kobamelong ya bone mme Bakeresete le bone ba bolelelwa gore ba ‘tshabe kobamelo ya medingwana.’—Duteronome 4:15-19; 1 Bakorintha 10:14.
Bakeresete ba lekgolo la ntlha la dingwaga ba ne ba sa dirise sefapaano mo kobamelong ya bone. * Bakeresete botlhe ba tshwanetse go latela dithuto tsa baaposetoloi le go etsa sekao sa bone.—2 Bathesalonika 2:15.
Go dirisiwa ga sefapaano mo kobamelong go simologile mo bathong ba ba sa obameleng Modimo. * Makgolo a dingwaga morago ga loso lwa ga Jesu, fa dikereke di ne di sa latele dithuto tsa gagwe, maloko a masha a kereke a ne a “letlelelwa go tswelela a dirisa ditshwantsho le matshwao a one a boheitane,” go akaretsa le sefapaano. (The Expanded Vine’s Expository Dictionary of New Testament Words) Le fa go ntse jalo, Baebele ga e kgothaletse gore go dirwe barutwa ba basha ka go letlelela batho go dirisa matshwao a boheitane.—2 Bakorintha 6:17.
^ ser. 4 Bona New Bible Dictionary, Kgatiso ya Boraro, ya ga D. R. W. Wood, tsebe 245; Theological Dictionary of the New Testament, Bolumo VII, tsebe 572; The International Standard Bible Encyclopedia, Kgatiso e e Tokafaditsweng, Bolumo 1, tsebe 825; le The Imperial Bible-Dictionary, Bolumo II, tsebe 84.
^ ser. 5 Bona The Expanded Vine’s Expository Dictionary of New Testament Words, tsebe 1165; A Greek-English Lexicon, ya ga Liddell le Scott, Kgatiso ya Borobongwe, tsebe 1191-
^ ser. 9 Bona Encyclopædia Britannica, 2003, mo setlhogong sa “Cross”; The Cross—Its History and Symbolism, tsebe 40; le The Companion Bible, Oxford University Press, appendix 162, tsebe 186.
^ ser. 10 Bona The Encyclopedia of Religion, Bolumo 4, tsebe 165; The Encyclopedia Americana, Bolumo 8, tsebe 246; le Symbols Around Us, tsebe 205-207.


text:
Ke ka Ntlha Yang Fa lo Sa Bitse Lefelo le lo Kopanelang mo go Lone Kereke?
Mo Baebeleng, lefoko la Segerika le ka dinako tse dingwe le ranotsweng e le “kereke” le kaya setlhopha sa baobamedi e seng kago e ba kopanelang mo go yone.
Ela tlhoko sekai seno: Fa moaposetoloi Paulo a ne a kwalela Bakeresete ba kwa Roma, o ne a romela ditumediso kwa banyalaning bangwe e bong Akhwila le Peresila a bo a re: “Dumedisang kereke e e kopanelang mo ntlong ya bone.” (Baroma 16:5, Contemporary English Version) Paulo o ne a sa reye gore go dumedisiwe kago. Go na le moo, o ne a dumedisa batho—phuthego e e neng e kopanela mo ntlong eo. *
Ka jalo, go na le gore re re lefelo la rona la kobamelo ke kereke, re le bitsa “Holo ya Bogosi.”
Ke ka Ntlha Yang Fa lo Re ke “Holo ya Bogosi ya Basupi ba ga Jehofa”?
Polelwana eno e a tshwanela ka ntlha ya mabaka a le mmalwa:
Kago eo ke holo kgotsa lefelo le go kopanelwang mo go lone.
Re kopana mmogo go obamela Jehofa, Modimo yo go buiwang ka ene mo Baebeleng le go neela bosupi kgotsa go bua ka ene.—Pesalema 83:18; Isaia 43:12.
Gape re kopana mmogo go ithuta ka Bogosi jwa Modimo, jo Jesu a neng a bua ka jone gantsi.—Mathaio 6:9, 10; 24:14; Luke 4:43.
O gololesegile go etela Holo ya Bogosi e e gaufi le fa o nnang gone mme o iponele kafa Basupi ba ga Jehofa ba tshwarang dipokano tsa bone ka teng.
^ ser. 3 Go na le mafoko a a tshwanang mo go 1 Bakorintha 16:19; Bakolosa 4:15; le Filemone 2.


text:
MOPITLWE 20, 2014 | DIKGANG TSA LEFATSHE LOTLHE
Basupi ba ga Jehofa ba Tla Simolola Letsholo la Lefatshe Lotlhe la go Laletsa Batho Kwa Segopotsong sa Loso Lwa ga Keresete
NEW YORK—Ka Matlhatso, Mopitlwe 22, 2014, Basupi ba ga Jehofa ba tla simolola letsholo la lefatshe lotlhe la go laletsa batho kwa tiragalong e Basupi ba e tsayang e le botlhokwatlhokwa mo ngwageng: Segopotso sa loso lwa ga Keresete. Ngogola, batho ba le 19 241 252 ba ne ba nna gone mo tiragalong eno e e kgethegileng. Basupi ba solofela go fitlhelela tlhora e ntšha ya batho ba ba tla bong ba le gone mo Segopotsong sa monongwaga, se se tla bong se tshwerwe ka Mantaga, Moranang 14, fa letsatsi le se na go phirima.
J. R. Brown, mmueledi wa Basupi ba ga Jehofa kwa ntlokgolo ya bone ya lefatshe lotlhe kwa New York, a re: “Re tlhomamesegile gore botlhe ba ba tla nnang gone mo Segopotsong ba tla itumelela tiragalo eno e bile e tla ba solegela molemo. Seno se re tlhotlheletsa gore re laletse batho ba le bantsi ka mo go ka kgonegang ka gone gore ba nne le rona mo tiragalong eno e e boitshepo.”
Media Contact(s):
International: J. R. Brown, Office of Public Information, tel. +1 718 560 5000


text:
DITIRELO TSA KEMONOKENG
Ka Rona
Go dira gore dithulaganyo tsa botshelo jwa baithuti, jwa badiri le jwa baeng e nne tse di senang matsapa ape, go na le mafapha a ditirelo tsa kemonokeng a a nang le moya o montle wa tirisanommogo ao a tshwereng phage ka mangana mo sephiring.
Mafapha mangwe a ditirelo tsa kemonokeng a theilwe kwa Setheong sa Ofisi kwa Potchefstroom e re ka e le a a dirisiwang ke batho botlhe ba ba leng mo yunibesiting. Dikai tsa one ke Tikatikwe ya Mekgele ya Tiro, Lefapha la Tsa Badiri le Merero ya Dipuo.
E re ka re batla go bona baithuti ba rona ba atlega, dingwe tsa ditirelo tse dingwe tse re ba emang nokeng ka tsone ke tsa go tlhomamisa gore ba newa kemonokeng ka tsa thuto, dilaeborari, dikhomphiuta, thuso ka dibasari, ditirelo tsa boitekanelo le botsogo jo bo siameng. Go dira gore ditirelo tseno di tlisiwe gaufi le baithuti ka moo go ka kgonegang ka gone, mafapha a a ba tlamelang ka tsone gantsi ke a a leng mo diKhampaseng.


text:
Main Page
Dinepe tsa letsatsi
Kgosi Seepapitso IV ( o tlhokafetse ka di 24 tsa kgwedi ya Mopitlo ngwaga wa 2010) e ne e le kgosi ya morafe wa ga Ngwaketse mo Botswana. E ne e le morwa kgosi Kgosi Bathoen II mme o ne a tlhophiwa go etelela pele Ntlo ya Dikgosi dingwaga di le mmalwa gape e le mongwe wa dikgosi tse di neng di nale seriti ebile di tlotlwa fela thata mo Botswana. Rre Seepapitso o diretse lefatshe la gagwe gape e le moemedi kwa United States of America le kwa China.E ne e le mogaka, e le Rraarona kwa Ntlong ya Dikgosi,mme ebile a ne a tlotla thata bogosi ka a ne a sa batle bogosi bo gatakiwa ka dinao.O ne a ngomolwa pelo ke diemo dingwe tse di neng di sa tlotle bogosi.Nako tsotlhe fa emelela a buisa morafe o ne a ngoka theetso ya setŝhaba. Jaaka a ne a direla Ntlo ya Dikgosi ka lobaka le ka nna dingwaga tse di masome a mararo o ne a sa buse fela, ka boeteledipele jwa ga Rre Seepapitso, Ntlo ya Dikgosi e ne e gakolola goromente wa puso ya lefatŝhe ka dikgang tse di neng di ama lefatshe ngwe tsa tsone di akaretsa :go tlosiwa ga Batswakwa ba ba senang teta ya go nna mo lefatsheng.
Wikipedia's sister projects
Ensaeklopidia ya mahala
Dikišinare ya mahala
Free content news source
Free textbooks and manuals
Collection of quotations
Free source documents
Free learning tools
Free travel guide
Directory of species
Shared media repository
Free knowledge base
Dipuo
- Dipuo tsa Aforika Borwa
Afrikaans · English · seSotho · Sesotho sa Leboa (Sepedi) · isiNdebele · SiSwati · Xitsonga · Tshivenda · isiXhosa · isiZulu
Afrikaans · English · Ikalanga · Setswana · sheKgalagadi
- Other African languages
Akan · አማርኛ · Bamanankan · Chi-Chewa · Ɛʋɛ · Fulfude · Luganda · هَوُسَ · Ìgbo · Kongo · Gĩkũyũ · Malagasy · Lingala · Kinyarwanda · Oromoo · Kirundi · Sängö · chiShona · Soomaaliga · Kiswahili · ትግርኛ · chiTumbuka · Twi · Wolof · Yorùbá ·